Správkyňa Hongkongu sa ospravedlnila za spôsob presadzovania kontroverzného zákona

Ide o veľký obrat v postoji Carrie Lamovej.

HONGKONG. Šéfka hongkonskej exekutívy Carrie Lamová sa v nedeľu ospravedlnila za spôsob, akým sa jej administratíva snažila presadiť zákon umožňujúci vydávanie osôb podozrivých zo spáchania trestného činu do krajín, s ktorými nemá Hongkong uzavreté dohody o extradícii vrátane pevninskej Číny.   "Správkyňa pripustila, že nedostatky v práci vlády viedli k mnohým konfliktom a sporom v hongkonskej spoločnosti a sklamali a znepokojili mnohých občanov," uvádza sa vo vyhlásení jej úradu, citovanom agentúrou AFP. Ďalej sa v ňom píše, že Lamová "sa občanom ospravedlňuje a sľubuje, že kritiku bude akceptovať so všetkou úprimnosťou a pokorou". Vláda podľa nej pochopila, že mnoho ľudí vyšlo do ulíc protestovať proti zákonu z "obáv a lásky" k Hongkongu. Ide o veľký obrat v postoji Lamovej, ktorá ešte vo štvrtok označila protesty za "vzburu" a "jednoznačne organizované". Návrh zákona vyvolal v Hongkongu odpor širokého spektra skupín i následné masové protesty; tie v stredu prerástli do násilností, ktoré si vyžiadali vyše 80 zranených. Masové protesty pokračovali aj v nedeľu. Na prvom z nich sa 9. júna podľa organizátorov zúčastnilo viac ako milión ľudí, polícia však pripustila maximálne 240.000 účastníkov. Lamová v sobotu oznámila, že na neurčito pozastavuje procedúru schvaľovania sporného zákona, keďže verejnosť má voči nemu stále výhrady. Propekingská Legislatívna rada mala zákon začať v stredu prerokovávať v druhom čítaní a jeho schválenie sa očakávalo 20. júna.


Šéf OSN odsúdil Trumpovu hrozbu vojenským zásahom vo Venezuele

Caracas hrozbu označil za vojnové štvanie ohrozujúce stabilitu celej Latinskej Ameriky.

NEW YORK. Generálny tajomník OSN António Guterres kritizoval v stredu amerického prezidenta Donalda Trumpa za to, že pohrozil možnou vojenskou intervenciou v politickou krízou zmietanej Venezuele. Súčasne odsúdil autoritatívne metódy venezuelského prezidenta Nicolása Madura, informovala agentúra AP. "Latinská Amerika počas uplynulých desaťročí úspešne zápasila o to, aby sa zbavila zahraničných intervencií a autoritárstva... Treba preto zaistiť, aby sa toto dedičstvo zachovalo, predovšetkým vo Venezuele, a to v oboch spomínaných aspektoch," vyhlásil Guterres. Generálny tajomník kritizoval venezuelského prezidenta za vytvorenie nového ústavodarného zhromaždenia namiesto regulárne zvoleného parlamentu, ktorý kontroluje opozícia. Vyzval obe strany, aby sa vrátili k rokovaniam, ktoré sú podľa neho jedinou cestou k upokojeniu vyhrotenej situácie vo Venezuele. Podporil pritom úsilie medzinárodných a regionálnych vyjednávačov, ktorí sa snažia sprostredkovať riešenie venezuelskej krízy. Donald Trump sa minulý piatok vyjadril, že ohľadne krízy vo Venezuele nevylučuje ani vojenskú možnosť, bližšie ju však nešpecifikoval. Caracas toto vyjadrenie označil za vojnové štvanie ohrozujúce stabilitu celej Latinskej Ameriky. Od apríla prebiehajú vo Venezuele krvavé protivládne protesty, ktoré si doteraz vyžiadali najmenej 120 mŕtvych.


Proti osýpkam nie sú v Čechách zaočkované desaťtisíce detí

Zaočkovanosť proti osýpkam v Českej republike naďalej klesá.

PRAHA. Zaočkovanosť proti osýpkam v Českej republike naďalej klesá, a to k hraničným hodnotám. Podľa najnovších údajov Ústavu zdravotníckych informácií a štatistiky nebolo v roku 2017 zaočkovaných 80 578 detí, hoci je očkovanie povinné. V roku 2016 to bolo len 16 418 detí, informuje spravodajský portál Novinky.cz. Stále viac ľudí nenecháva svoje deti očkovať proti osýpkam, práve zaočkovanosť detí je pritom kľúčová pre zamedzenie šírenia choroby. "Zaočkovanosť teraz klesla na 93 percent. V Prahe, kde je najvyššia koncentrácia nákazy, je len 86 percent. Takéto číslo už populáciu nechráni, je na hranici hazardu so zdravím a životmi ľudí," varovala v stredu v Snemovni predsedníčka zdravotného výboru Věra Adámková. Upozornila aj na to, že osýpky sú všeobecne považované za málo nebezpečnú chorobu, opak je však pravdou. Celoživotnú imunitu proti osýpkam má len ten, kto ich prekonal, ani očkovanie nechráni stopercentne: objavili sa prípady nakazených, ktorí boli očkovaní dokonca dvakrát. Na osýpky ochorelo od začiatku roka v Čechách už vyše 366 ľudí, podľa ministra zdravotníctva Adama Vojtěcha môže byť tento rok chorých až tisíc.


Predstavitelia poľských médií nechcú akceptovať obmedzenia práce novinárov v Sejme

Obmedzenie by podľa signatárov malo za následok obmedzenie práva občanov na informácie o verejných činiteľoch.

VARŠAVA. Poprední predstavitelia najväčších poľských spravodajských médií vyjadrili v liste adresovanom predsedovi Sejmu Marekovi Kuchciňskému svoj nesúhlas s avizovanými návrhmi obmedzujúcimi slobodné pôsobenie novinárov, fotoreportérov i členov technických štábov na pôde varšavského zákonodarného zboru. "Sejm, ktorý by sa izoloval od médií, by sa súčasne izoloval aj od občanov," zdôraznili signatári listu, o ktorom informovala spravodajská televízia TVN24. Predstaviteľ jej prevádzkovateľa takisto nechýba medzi tými, ktorí pripojili svoje podpisy pod list. Obmedzenie práce novinárov by podľa signatárov malo za následok obmedzenie práva občanov na informácie o verejných činiteľoch. Súčasný model parlamentu otvoreného pre novinárov a verejnosť sa stal symbolom slobody slova, zdôraznili signatári, pripomínajúc, že v ostatnom čase došlo k jeho istým úpravám, napríklad obmedzeniu prítomnosti novinárov v kuloárnych priestoroch. Hoci je možné súčasnú prax v poľskom parlamente zdokonaliť, od najvyššieho predstaviteľa Sejmu očakávajú, že sa tak stane výlučne po konzultáciách so zástupcami médií.


V Sýrii zomrelo počas tureckej ofenzívy zatiaľ 17 civilistov

Turecko prišlo počas ofenzívy o jedného vojaka.

BEJRÚT. Celkovo 17 civilistov a 41 kurdských bojovníkov prišlo o život od začiatku tureckej vojenskej operácie na severovýchode Sýrie. Informovala o tom v piatok agentúra AFP s odvolaním sa na Sýrske pozorovateľské centrum pre ľudské práva (SOHR) so sídlom v Británii. Pri piatkových tureckých leteckých útokoch a paľbe ostreľovačov zahynulo sedem civilistov. Štyria z nich prišli o život, keď unikali z mesta Tal Abjád a pri leteckom útoku bolo zasiahnuté ich auto, uviedol Rámí Abdul Rahmán, šéf SOHR. Ďalších troch zabili snajperi v okolí tohto pohraničného mesta, ktoré je od stredy jedným z hlavných cieľov útoku Turecka na Kurdmi ovládané územia v Sýrii. Turecko v piatok oznámilo, že v bojoch prišiel o život aj jeden jeho vojak. Sedem civilistov vrátane deväťmesačného dieťaťa tiež zahynulo v tureckých pohraničných mestách v provinciách Sanliurfa a Mardin. Takmer 70 ďalších osôb utrpelo zranenia. Podľa tureckej tlačovej agentúry Anadolu turecká armáda a Tureckom podporovaní sýrski opoziční bojovníci dobyli v tretí deň ofenzívy ďalšie dve kurdské dediny. Celkovo už ovládli 13 dedín v okolí miest Tal Abjád a Rás al-Ajn. Agentúra AP pripomína, že Turecko má v úmysle ísť 30 kilometrov hlboko do územia severnej Sýrie, aby zatlačilo kurdské sily a vytvorila takzvanú bezpečnú zónu. Invázia Turecka do severovýchodnej Sýrie, kde operujú Kurdmi vedené Sýrske demokratické sily (SDF), dlhoročný spojenec Spojených štátov v boji proti teroristom zo skupiny IS, sa začala v stredu. Ankara ju spustila po tom, ako sa z tejto oblasti stiahli americkí vojaci.


Zvešiavači Macronových portrétov musia zaplatiť pokutu

Potréty zvesené z radníc sa objavujú na demonštráciách, kde ich aktivisti držia dolu hlavou.

PARÍŽ. Ôsmich aktivistov, ktorí vo februári tohto roku zvesili portréty francúzskeho prezidenta Emmanuela Macrona na niekoľkých radniciach, uznal v stredu trestný súd v Paríži za vinných a každého z nich odsúdil na zaplatenie pokuty 500 eur. Ako informoval spravodajský portál France Info, odsúdenými sú aktivisti vo veku 23-36 rokov, doteraz bez záznamu v trestnom registri. Všetci obvinení sa k činu spáchanému v radniciach 3., 4. a 5. parížskeho obvodu, priznali. Uviedli, že sa tak pripojili k celoštátnej kampani Dolu s Macronom, ktorú začalo ekologické hnutie ANV-COP21. Parížsky súd sa rozhodol potrestať aktivistov i napriek prelomovému rozsudku súdneho tribunálu v Lyone, konštatoval portál France Info. Lyonský súd totiž koncom septembra oslobodil skupinu francúzskych ekologických aktivistov, ktorí na radnici druhého obvodu v Lyone zvesili Macronov portrét, vyniesli ho z budovy a následne sa s ním odfotografovali. Žalobu na nich podal starosta mestskej časti Denis Broliquier. Súd však koncom septembra rozhodol, že aktivistov oslobodí. Ekologická organizácia ANV-COP21 počas svojej kampane Macrona kritizovala za nedostatok aktivít proti ničeniu planéty. Tvrdia tiež, že Macron na svetovej scéne vystupuje ako ochranca životného prostredia, ale "zelené" záväzky svojej krajiny nie je schopný plniť. Aktivisti už takto po celom Francúzsku zvesili zo steny najmenej 130 Macronových oficiálnych portrétov. Často ich potom nosia na demonštrácie, kde ich držia dolu hlavou.


Takmer šesťdesiat ľudí zahynulo pri výbuchu cisterny v Tanzánii

Cisterna s palivom vybuchla zhruba dvesto kilometrov západne od hlavného mesta Tanzánie.

DAR ES SALAAM. Najmenej 62 ľudí v sobotu zahynulo, keď v Tanzánii explodovala cisterna s palivom, ďalších 70 ľudí bolo zranených. S odvolaním sa na miestne médiá a políciu o tom informujú zahraničné tlačové agentúry.Nešťastie sa stalo zhruba dvesto kilometrov západne od hlavného mesta Tanzánie. Mnoho z tých, ktorí zahynuli, sa snažilo z havarovanej cisterny odčerpať benzín.


Biele vrany podporili vyšetrovateľov v kauze vraždy Kuciaka

Laureáti ocenenia vyzvali šéfa polície, aby zabezpečil policajtom podmienky na vyšetrovanie.

BRATISLAVA. Pätnásť laureátov ocenenia Biela vrana a sedem členov rady, ktorá rozhoduje o jeho udelení, vyjadrilo podporu vyšetrovateľom a prokurátorom, ktorý pracujú na prípade vraždy novinára Jána Kuciaka a jeho partnerky. Ako sa ďalej uvádza v ich spoločnom vyhlásení, reagujú tým na pondelňajšie vyhlásenie prokurátorov Úradu špeciálnej prokuratúry, že v súvislosti s vyšetrovaním dvojnásobnej vraždy disponujú informáciami o trestnej činnosti príslušníkov štátnych a justičných orgánov. Prokurátori tiež skonštatovali, že v tejto súvislosti sa môžu vyskytnúť snahy ich alebo vyšetrovateľov diskreditovať. "Slovensko sa nachádza v zlomovom období, ktoré by mohlo priniesť rozsiahlu očistu verejného života. Na jej dosiahnutie však potrebujeme predovšetkým odvahu, rozhodnosť a profesionalitu ľudí pôsobiacich na polícii a prokuratúre," konštatujú signatári vyhlásenia. Vyšetrovanie vraždy Jána Kuciaka a Martiny Kušnírovej prinieslo podľa signatárov vyhlásenia nevídaný rozsah vážnych a opodstatnených podozrení a dôkazov o hlbokom rozklade verejných inštitúcií a prieniku zločinu do politiky a verejnej správy.Práve váha a rozsah zistení stavajú podľa signatárov orgány činné v trestnom konaní do výnimočnej situácie, ktorá by bola testom ich sily a funkčnosti v akejkoľvek demokratickej krajine. V takej situácii je podľa nich možné obstáť len v prostredí, kde prevažuje kultúra odvahy a profesionality zamestnancov. "Vyzývame policajného prezidenta a generálneho prokurátora, aby zabezpečili prostredie, ktoré bude vyšetrujúcim a dozorujúcim tímom poskytovať potrebnú slobodu, profesionálne zázemie a ochranu voči politickým, ekonomickým a mocenským tlakom," uviedli signatári. Zároveň tiež vyjadrili verejnú podporu všetkým policajtom a prokurátorom, ktorí sa podujmú na dôsledné preverenie všetkých závažných podozrení. "A vyzývame ich k tomu, aby sa obrátili na médiá a občiansku spoločnosť vždy, keď bude ich snaha marená alebo bude na nich vytváraný neprijateľný nátlak," dodali signatári.Za Radu Bielej vrany vyhlásenie podpísali Zuzana Wienk, Eva Kovačechová, Tomáš Němeček, Daniel Pastirčák, Marta Šimečková, Táňa Pauhofová a Marek Adamov, za laureátov Ivan Cehelský, Zuzana Hlávková, Magdaléna Kovačovičová, Vlado Crmoman, Simona Rudavská, Oto Žarnay, Zuzana Melicherčíková, Jozef Hašto, Ján Mičovský, Jaroslav Pavlovič, Ľubica Lapinová, Monika Podolinská, Erik Baláž, Andrej Bán a Emília TrepáčováPolicajný prezident Milan Lučanský sa v tejto súvislosti opakovane vyjadril, že nemá informácie o tom, že by bol na policajtov vyvíjaný politický tlak. "Keď som hovoril s vedením Národnej kriminálnej agentúry, ubezpečil som ich, že majú moju podporu a stojím za každým zákonným rozhodnutím policajtov," povedal.


Vajnory majú stále záujem o vybudovanie električkovej trate

Výstavbu môže skomplikovať plynovod umiestnený v plánovanej trase električky

BRATISLAVA. Bratislavská mestská časť Vajnory má stále záujem o vybudovanie električkovej trate vo svojej mestskej časti. Projekt ráta s predĺžením trate z konečnej zástavky a obratiska na Zlatých pieskoch. „Mestská časť Vajnory má ďalej záujem predĺžiť električkovú trať zo Zlatých pieskov, a preto bude iniciovať na magistráte, aby sa tento projekt dostal do rozpočtu hlavného mesta,“ uviedol pre agentúru SITA Igor Kňazovický z Miestneho úradu vo Vajnoroch.Projekt predĺženia električky do Vajnôr chystalo už predchádzajúce vedenie magistrátu. Po voľbách však dostalo prednosť predĺženie a vybudovanie druhej etapy električkovej trate v Petržalke. „Oproti predchádzajúcemu riešeniu, v ktorom bolo navrhované predlženie koľajníc zo Zlatých pieskov ku stanici vo Vajnoroch, je v hre aj iný variant, a to prepojenie trate popri Rybničnej ulici a starom vajnorskom letisku až na konečnú električkovej trate v Rači. Všetko však záleží na mestskom zastupiteľstve,“ dodal Kňazovický.Výstavbe električkovej dráhy sa venuje aj bratislavský magistrát. Výstavbu však podľa mesta môže skomplikovať plynovod. „Projektom električky do Vajnôr sa zaoberáme a preverujeme závery štúdie uvedenej trate, nakoľko v lokalite za obratiskom električiek v mieste predpokladanej realizácie električkovej trate prechádza trasa vysokotlakového plynovodu, čo sa javí ako najväčšia prekážka pri realizácii uvedeného projektu. Štúdia, bohužiaľ, v tomto smere neposkytla nevyhnutné údaje a tak, aby sme vedeli skutočne posúdiť realizovateľnosť navrhnutých riešení, musíme doplniť chýbajúce dôležité údaje,“ povedal pre agentúru SITA hovorca Bratislavy Peter Bubla.


Väčšina Belgičanov označila islam za netolerantné náboženstvo

Respondenti vidia v utečencoch, väčšinou moslimoch, možných teroristov, tvrdí autor prieskumu.

BRUSEL. Pre takmer takmer tri štvrtiny Belgičanov je islam netolerantným náboženstvom, ktoré chce vnútiť svoje zmýšľanie ostatným. Až 60 percent opýtaných v rozsiahlom prieskume verejnej mienky označilo moslimskú komunitu za hrozbu pre identitu Belgicka a islam za neznášanlivý voči ostatným náboženstvám. Autor prieskumu, sociológ Benoit Scheuer, si myslí, že pod jeho výsledok sa podpísali marcové teroristické útoky v Bruseli. "Cítime sa byť obeťami a sťahujeme sa do obrannej pozície. Tou je rodina, známi zo štvrte, dediny, etnika a veľmi rýchlo nastane vnímanie 'my' verzus 'oni'," uviedol Scheuer v pondelok pre belgický telerozhlas RTBF. Podľa sociológa mnohí respondenti vidia v utečencoch, väčšinou moslimoch, možných teroristov. Scheuer predvída, že by to spolu s teroristickými útokmi mohlo viesť k stupňovaniu strachu a obáv. Preto navrhuje aktívny prístup inšpirovaný Talianskom, kde expremiér Matteo Renzi navrhol za každé euro vynaložené na bezpečnosť dať euro na prevenciu radikalizácie. "Mohli by sme sa napríklad pokúsiť zneškodniť salafistickú ideológiu, aby sme zabránili stigmatizácii moslimov," povedal Scheuer. Salafizmus je ortodoxná odnož sunnitského islamu so striktným výkladom moslimského práva šaría. V uvedenom prieskume verejnej mienky okrem iného väčšina opýtaných uviedla, že demokracia a aktuálny politický systém nefungujú dobre a štátna moc by mala postupovať tvrdšie. Cieľom prieskumu s názvom Noir Jaune Blues bolo zistiť, ako sa zmenili názory Belgičanov za uplynulých 20 rokov. Objednali si ho belgický denník Le Soir, RTBF a nadácia Ceci n'est pas une crise (Toto nie je kríza). Je to zopakovanie rovnakého prieskumu z roku 1997, čo umožňuje dobré porovnanie výsledkov. V rámci sondáže bolo oslovených 4734 respondentov.


Slováci prehrali s Kanaďanmi, rozhodujúci gól padol dve sekundy pred koncom

Online prenos

Piskot

Fotogaléria

Zostrih (video)

Anketa

Tomáš Tatar

Craig Ramsay

Matúš Sukeľ

Sekera/Liška

Martin Fehérváry

Vůjtek (rozhovor)

Komentár

Góly: 8. Sukeľ (Studenič, Nagy), 9. Liška (Jaroš, Lunter), 22. Nagy (Marinčin, Lantoši), 26. Liška (Buc, Lunter), 52. Sukeľ (Marinčin) - 17. Mantha (Turris, McCann), 19. Theodore (Mantha, Severson), 28. Marchessault (Chabot), 29. Cirelli (Reinhart, Theodore), 37. Stecher (Turris, Severson), 60. Stone (Chabot) Slovensko: Rybár (37. Čiliak) - Černák, Sekera, Jaroš, Marinčin, Fehérváry, Koch, Čajkovský - Pánik, Krištof, Tatar - Nagy, Sukeľ, Studenič - Lantoši, Hudáček, Daňo - Liška, Buc, Lunter - Zigo Kanada: Murray - Stecher, Chabot, Severson, Nurse, Montour, Theodore, Fabbro - Stone, Strome, Marchessault - Reinhart, Couturier, Cirelli - Mantha, Turris, McCann - Joseph Henrique, Jost - Dubois KOŠICE. Slovenská hokejová reprezentácia prehrala s Kanadou 5:6 v pondelňajšom zápase v základnej A-skupine na 83. majstrovstvách sveta na Slovensku. Zverenci trénera Craiga Ramsayho v dueli dvakrát neudržali dvojgólový náskok a v tabuľke zostávajú na piatej priečke s troma bodmi. Slovenskí reprezentanti otvorili skóre stretnutia v 8. minúte, keď po obliehaní kanadskej bránky dorazil puk do siete Matúš Sukeľ. O 64 sekúnd neskôr prišiel ďalší presný zásah slovenského tímu, po úspešne zrealizovanom brejku sa presadil Adam Liška. Kanada však do prestávky vyrovnala rovnako dvoma gólmi v krátkom časovom slede. V 17. minúte zakončil rýchly protiútok Anthony Mantha a následne využil presilovku obranca Shea Theodore. V úvode druhého dejstva skóroval so šťastím Ladislav Nagy a v 26. minúte sa k nemu pridal druhým gólom v zápase Liška. Kanaďania opäť rýchlo zareagovali a v priebehu necelých dvoch minút vyrovnali Jonathan Marchessault a Anthony Cirelli. V 33. minúte arbitri neuznali po debate s videorozhodcom gól Tomáša Tatara a do šatní napokon odchádzali šťastnejší kanadskí hráči. V 37. minúte Patrik Rybár zaváhal pri strele Troya Stechera a následne prepustil miesto v bránkovisku Marekovi Čiliakovi. V záverečnom dejstve Slováci zvýšili aktivitu, dočkali sa vyrovnania z hokejky Sukeľa, ale na bod nedosiahli. Necelé dve sekundy pred koncom riadneho hracieho času rozhodol strelou švihom Mark Stone. V 52. vzájomnom meraní síl slovenského a kanadského tímu sa zrodilo 25. víťazstvo zámorského výberu. Slováci čakajú na triumf nad Kanadou na pôde majstrovstiev sveta od mája 2012, vtedy uspeli vo štvrťfinálovom súboji. Slováci majú v utorok na šampionáte voľno a najbližšie nastúpia v stredu o 20.15 h proti Nemecku. Kanaďania majú pred sebou dva voľné dni, vo štvrtok o 16.15 h si zmerajú sily s Francúzmi. Matúš Sukeľ, útočník SR: "Ťažko sa to hodnotí po tom, ako sme dostali rozhodujúci gól sekundu pred koncom. Dnes to bol hokej pre divákov, prišli si na svoje, padlo veľa gólov. Minimálne bod, možno dva by sme si zaslúžili. Žiaľ, až tri góly sme dostali v oslabeniach." Marek Čiliak, brankár SR: "Je to škoda, bude nás to mrzieť. Bol to vynikajúci zápas, bod sme si podľa mňa zaslúžili. Ale videli sme, že môžeme hrať s každým. Pred rozhodujúcim gólom som sa chcel natlačiť k žŕdke, ale bol som tam neskoro." Ladislav Nagy, útočník SR: "Ťažko hľadať slová. Neuveriteľné, čo sa stalo, je to veľké sklamanie. Musíme sa ale rýchlo pozviechať. Čaká nás zápas s Nemcami, musíme ho zvládnuť. Dúfam, že rozhodcovia dostanú nejaké sankcie, bol tam jasný krosček na Buca." Andrej Podkonický, asistent trénera SR: "Dať Kanade päť gólov sa nestáva každý deň. V záverečnej tretine sme ich zatlačili a išli sme za vyrovnaním. Podarilo sa, škoda, že sme nevyužili následnú presilovku a súper rozhodol sekundu pred koncom. Treba dať hlavy hole, turnaj pokračuje, v stredu nás čaká ďalší zápas. Gólovo sa nám darí, ale dnes sme dostali až šesť gólov. Musíme zapracovať na zlepšení defenzívy."


Militanti vo filipínskom Patikule uniesli  štyroch ľudí

Ďalších 14 bojovníkov Džamáa abú Sajjáf utieklo z väzenia v Jolo.

JOLO. Militanti vo filipínskom meste Patikul v provincii Sulu uniesli zo školy štyroch robotníkov. Podľa polície išlo zrejme o približne 20 príslušníkov extrémistickej skupiny Džamáa abú Sajjáf, ktorí v sobotu po polnoci vtrhli do jednej z tried v budove a zajali šiestich maliarov a tesárov. Jednému z robotníkov sa podarilo utiecť a nahlásiť incident polícii. Vojaci neskôr oslobodili ďalšieho zajatca. K incidentu došlo po tom, ako filipínsky prezident Rodrigo Duterte v sobotu navštívil zranených vojakov v Sulu a vyznamenal ich. Polícia tiež tvrdí, že ďalších 14 bojovníkov Džamáa abú Sajjáf utieklo v nedeľu ráno z väzenia v Jolo, ktoré je hlavným mestom provincie Sulu. Troch z nich pri zásahu zastrelili, ďalších neskôr zadržali.


Puigdemonta nemôžu zvoliť v jeho neprítomnosti, rozhodol ústavný súd

Španielsky ústavný súd rozhodol na podnet Madridu.

MADRID. Španielsky ústavný súd v stredu na podnet centrálnej vlády v Madride predbežne pozastavil platnosť legislatívnej zmeny schválenej katalánskym regionálnym parlamentom, ktorá by umožnila zvoliť expremiéra Carlesa Puigdemonta v jeho neprítomnosti za predsedu regionálnej katalánskej vlády. Informovala o tom agentúra DPA. Vláda španielskeho premiéra Mariana Rajoya predtým na mimoriadnom zasadaní rozhodla o podaní podnetu na ústavný súd. Podľa stanoviska Madridu kandidát na najvyššiu funkciu v Katalánsku musí byť prítomný na zasadnutí regionálneho parlamentu, aby mohol predstaviť program svojej vlády. Hovorca španielskej vlády Íňigo Méndez de Vigo, ktorý informoval o rozhodnutí kabinetu, označil Carlesa Puigdemonta za osobu na úteku pred justíciou a dodal, že zvolenie zosadeného expremiéra v neprítomnosti by bolo nelegálne. Ak nový katalánsky premiér nebude zvolený do 22. mája, v Katalánsku sa automaticky budú konať nové parlamentné voľby. Vzhľadom na to, že Katalánsko stále nemá regionálnu vládu, zostáva aj naďalej pod správou Madridu. Tento stav trvá od 27. októbra 2017, keď došlo k jednostrannému vyhláseniu nezávislosti Katalánska. Puigdemont sa momentálne zdržiava v Berlíne, kde čaká na rozhodnutie nemeckého súdu vo veci svojho prípadného vydania do Španielska. Španielska justícia viní Puigdemonta zo vzbury a sprenevery štátnych zdrojov kvôli referendu o nezávislosti Katalánska, ktoré sa konalo vlani v októbri.


Talianska polícia prekazila pokus o krádež pozostatkov Enza Ferrariho

Zločinci zrejme plánovali požadovať za telo od pozostalých výkupné.

RÍM. Talianska polícia oznámila, že sa jej podarilo zmariť pokus o únos telesných pozostatkov Enza Ferrariho, zakladateľa slávnej automobilovej spoločnosti Ferrari a tiež jedného z prvých jazdcov formule 1. Za jeho telo zločinci zrejme plánovali požadovať výkupné od pozostalých či vedenia automobilky, uviedli v utorok príslušníci talianskej polície počas tlačovej konferencie v meste Nuoro na ostrove Sardínia. Plán na krádež Ferrariho tela policajti podľa vlastných slov odhalili počas vyšetrovania obchodu s drogami a zbraňami. Nijaké ďalšie podrobnosti k prípadu neuviedli. Zakladateľ automobilky s logom čierneho koňa, ktorá vyrába vozidlá patriace k vôbec najrýchlejším na svete, zomrel v roku 1988 ako 90-ročný. Predtým sa však pričinil o to, že sa z Ferrari stala celosvetovo uznávaná značka. Enzo Ferrari je pochovaný v rodinnej hrobke na cintoríne v meste Modena v strednej časti Talianska neďaleko mesta Maranello, kde sídli výrobný závod a tiež múzeum automobilov Ferrari.


Polícia potlačila vzburu väzňov v Mexiku ostrou streľbou

Väzni uniesli niekoľko strážnikov a držali ich ako rukojemníkov, incident má 13 obetí.

MEXIKO. Pri vzbure vo väzení v meste Cadereyta v mexickom štáte Nuevo León zomrelo 13 väzňov a ďalších osem utrpelo ťažké zranenia. V utorok to potvrdil hovorca štátnych bezpečnostných síl Aldo Fasci s tým, že počet mŕtvych môže narásť, pretože zranení sú v kritickom stave. Podľa neho väzni uniesli niekoľko strážnikov a držali ich ako rukojemníkov. Polícia s väzňami vyjednávala niekoľko hodín a na ukončenie vzbury musela použiť smrtiace prostriedky. "Ak by sa takto nerozhodla, teraz by sme hovorili o oveľa viac mŕtvych," uviedol hovorca. Nepokoje začali protestmi gangov vo väzení už v pondelok. V utorok ráno prepukli bitky, pričom jedného väzňa zabili a jeho telo zapálili. Keď sa policajti po prvý raz snažili situáciu upokojiť, postavilo sa proti nim asi 150 väzňov, ktorí ich napadli s kovovými nástrojmi a rôznymi úlomkami z trosiek z okolia väznice. Podľa Fasciho je vo väzení štyritisíc väzňov na tristo strážnikov. Pri zásahu nezomrel žiaden z policajtov, len jeden utrpel vážne zranenia. Nie je jasné, koľko väzňov zabili ďalší väzni a koľko zomrelo pri zásahu polície. O tom rozhodnú pitvy.


Prezidentka na samite OSN vyzdvihne transformáciu hornej Nitry

Čaputová chce vyzdvihnúť aj cieľ Slovenska ukončiť využívanie uhlia na výrobu elektriny

BRATISLAVA. Na budúcotýždňovom klimatickom samite OSN v americkom New Yorku chce prezidentka SR Zuzana Čaputová vyzdvihnúť cieľ Slovenska ukončiť využívanie uhlia ako zdroja na výrobu elektrickej energie do roku 2023 a projekt transformácie najväčšieho hnedouhoľného regiónu na hornej Nitre. Hlava štátu to uviedla po utorňajšom stretnutí s ministrom životného prostredia Lászlóm Sólymosom (Most-Híd), na ktorom bola adaptácia na zmenu klímy jednou z hlavných tém. Ministra sa v tejto súvislosti Čaputová pýtala aj na prípravu nízkouhlíkovej stratégie ako podkladu národného energetického a klimatického plánu. "Na newyorskom samite chcem hovoriť o opatreniach, ktoré sa v kontexte uhlíkovej neutrality rozhodla SR prijať. Som rada, že Slovensko má takéto ambície a verím, že sa nám ich podarí naplniť," povedal prezidentka. Na stretnutí s ministrom ocenila to, čo sa envirorezotu podarilo v predchádzajúcom období. "Máme dobrú stratégiu environmentálnej politiky do roku 2030, rovnako sa podarilo prijať dôležité právne normy - Lex Žitný ostrov i zákon o zálohovaní PET fliaš," pripomenula. Medzi výzvy zaraďuje naďalej tému vymožiteľnosti práva v oblasti ochrany životného prostredia, taktiež ochranu lesov a správu národných parkov, progres musí nastať podľa nej i v environmentálnej výchove a vzdelávaní. Sólymos ocenil konštruktívnosť dialógu i význam, ktorý hlava štátu prisudzuje enviro témam. "MŽP našlo partnera tu, v Prezidentskom paláci," povedal. "Problematika životného prostredia sa dostala do popredia aj na Slovensku, čo je pre našu budúcnosť veľmi dôležitý krok," dodal. Sólymos verí, že prezentácia SR na klimatickom samite i kooperácia pri presadzovaní pozitívnych zmien v ochrane životného prostredia bude úspešná.


Pellegrini: Matovič by mal ísť príkladom a pre stretnutia s Kočnerom odísť

Jankovskú zľahčujú

Matovič hrozí

Reakcia premiéra

Reakcia Gála

BRATISLAVA. Predseda vlády Peter Pellegrini (Smer-SD) bude konať, ak sa potvrdia podozrenia. Povedal to pre TASR v reakcii na výzvu zo strany Igora Matoviča (OĽaNO), aby spolu s ministrom spravodlivosti Gáborom Gálom (Most-Híd) odvolal z funkcie štátnej tajomníčky Ministerstva spravodlivosti (MS) SR Moniku Jankovskú. "Budem konať, ak sa potvrdia podozrenia. Ale pri pánovi Matovičovi netreba čakať, on sám sa priznal, že sa stretával s Marianom K. Preto si myslím, že by mal ísť všetkým príkladom a ihneď odísť z parlamentu a slovenskej politiky," skonštatoval Pellegrini. Matovič v sobotu vyzval premiéra a ministra, aby Jankovskú z funkcie odvolali. Urobiť by tak podľa neho mali bezodkladne. Ak sa tak nestane do nedele do polnoci, v pondelok plánuje líder OĽaNO usporiadať celodenný protest pred budovou ministerstva. Polícia vykonala vo štvrtok zaisťovacie úkony v trestnej veci týkajúcej sa korupčnej trestnej činnosti a zneužívania právomoci verejného činiteľa. Národná kriminálna agentúra zasahovala v súvislosti so zaistenými správami, ktoré nešpecifikovala. Jankovská polícii odovzdala mobilný telefón, zaisťovacie úkony sa mali týkať aj sudcov okresných a krajských súdov. Meno štátnej tajomníčky sa malo objaviť v údajnej komunikácii podnikateľa Mariana K., ktorý je obvinený v prípade vraždy novinára Jána Kuciaka. Minister spravodlivosti sa zatiaľ k úkonom súvisiacim s Jankovskou nevyjadruje, aby nezasahoval a nezmaril vyšetrovanie. Podľa slov hovorkyne ministerstva Zuzany Drobovej necháva minister vyšetrovanie plne v kompetencii orgánov činných v trestnom konaní.


Juncker rozosmial Fica: Volala mi manželka, vlastne nie, to bola Merkelová

Predseda Európskej komisie rád vtipkuje na verejnosti.

BRUSEL, BRATISLAVA. Mala to byť nudná tlačová konferencia, akých predseda Európskej komisie Jean-Claude Juncker absolvuje stovky. Napokon však rozosmial všetkých prítomných reportérov v Bruseli a aj slovenského premiéra Roberta Fica, ktorý v tej chvíli stál vedľa neho. Junckerovi totiž vo chvíli, keď ukončil prejav za rečníckym pultom, zavibroval telefón. "Volala mi žena, prepáčte," povedal reportérom. Vzápätí sa však pozrel na displej: "Vlastne nie, to bola pani Merkelová," zasmial sa šéf EK a spoločne s ním celá sála. Incident sa stal vo štvrtok po tom, ako Fico s Junckerom rokoval o podozreniach, že veľkí potravinárski výrobcovia posielajú na východoeurópsky trh nekvalitnejšie potraviny. Novú legislatívu, ktorá by mala dvojakej kvalite potravín zabrániť, momentálne Juncker neočakáva. Do budúcnosti ju však nevylučuje. Juncker je známy častým vtipkovaním na verejnosti. Predvlani napríklad maďarského premiéra Viktora Orbána privítal vetou "Ahoj Viktátor" v narážke na podozrenia z porušovania demokracie v Maďarsku. Pred pár týždňami sa zase Juncker rozohnil v Európskom parlamente. Poslancom vyčítal, že kašlú na svoje povinnosti. Jeho prejav v štrasburskej sále sledovalo len pár desiatok z nich.


Corbyn označil svoju údajnú spoluprácu s ŠtB za absurdné ohováranie

Podľa lídra  tvrdenia labouristov sú tvrdenia v britských denníkoch úplne nepravdivé.

LONDÝN. Líder britských opozičných labouristov Jeremy Corbyn v utorok označil tvrdenia, že poskytoval informácie československému špiónovi počas studenej vojny, za "absurdné ohováranie". Podľa neho sú tvrdenia v britských denníkoch "čoraz výstrednejšie a úplne nepravdivé". Agentúra AP pripomína, že denník Sun zverejnil podrobnosti o dokumentoch z archívov československej tajnej služby, ktoré podľa neho svedčili o tom, že Corbyn sa s agentom stretol trikrát v 80. rokoch 20. storočia. Ďalšie noviny tieto tvrdenia opakovali. Corbyn vo videu na sociálnych médiách uviedol, že tieto historky šíria bohatí mediálni magnáti obávajúci sa perspektívy ľavicovej labouristickej vlády. Corbynov úrad pripustil, že si dal čaj s českým diplomatom, ale zdôraznil, že akékoľvek tvrdenie, že bol agentom či informátorom pre tajnú službu, sú úplne nepravdivé a sú absurdným ohováraním. Spravodajský server International Business Times v utorok informoval, že britskí poslanci chcú požiadať bývalého príslušníka niekdajšej československej Štátnej bezpečnosti (ŠtB) Jána Sarkocyho, aby poskytol dôkazy o tom, že v minulosti s Corbynom spolupracoval. Sarkocy, ktorý dnes žije neďaleko Bratislavy, minulý týždeň uviedol, že Corbyn v 80. rokoch vedome spolupracoval s československou ŠtB a že za to dostával peniaze. Tvrdí tiež, že sa s Corbynom stretával počas svojho pôsobenia v Londýne. Archívne materiály však podľa servera Novinky.cz vedomú Corbynovu spoluprácu s ŠtB nepotvrdzujú. Podľa názoru odborníkov nemusel Corbyn, výrazný kritik kapitalizmu, vôbec vedieť, že sa stretáva s komunistickými agentmi, a ŠtB ho mohla využívať len ako "užitočného idiota", aby získala informácie o činnosti britských tajných služieb. Denník Daily Telegraph v pondelok informoval, že celú záležitosť chcú preskúmať členovia výboru britského parlamentu pre zahraničné záležitosti, ktorý tvoria zástupcovia viacerých strán. Poslanci podľa zistení Daily Telegraphu plánujú vyzvať Jána Sarkocyho, aby prišiel do britského parlamentu a poskytol tam dôkazy o svojich údajných stretnutiach s Corbynom a ďalšími labouristickými politikmi. Je možné, že budú požadovať vysvetlenia aj od samotného šéfa Labouristickej strany. Na otvorenosť a transparentnosť v celej záležitosti vyzvala Corbyna aj britská konzervatívna premiérka Theresa Mayová.


Na mori zomrelo viac migrantov, ako sa predpokladalo

Medzinárodná organizácia pre migráciu zverejnila údaje.

ŽENEVA. Počet mŕtvych a nezvestných migrantov v Stredozemnom mori od začiatku tohto roka je o 40 percent vyšší, než sa pôvodne predpokladalo. Podľa agentúry DPA o tom informovala v utorok Medzinárodná organizácia pre migráciu (IOM). Predpokladá sa, že od januára do 1. júla tohto roka na mori zahynulo 1405 ľudí. IOM zverejnila tento údaj po tom, ako v pondelok informovala o počte, ktorý prekročil hranicu 1000. Podľa IOM tento nárast nesúvisí s poslednými tragickými nehodami lodí v Stredozemnom mori. Expertom z IOM totiž trvalo viac času overiť si presný počet migrantov, ktorí zostali nezvestní po troch nehodách z 19. a 20. júna. Počas týchto dvoch dní zahynulo na mori najmenej 215 ľudí. Číselný údaj, ktorý IOM zverejnila v utorok, sa týka aj približne 218 migrantov, ktorí sa pri dvoch incidentoch minulý piatok a nedeľu utopili neďaleko líbyjského pobrežia. IOM pripomína, že celkový počet migrantov prichádzajúcich cez Stredozemné more je stále oveľa nižší ako v rovnakom období minulého roka. S ním sa znížil aj počet obetí v zmienenom období. V roku 2017 v tomto období zahynulo na mori 2268 ľudí. Od januára do polovice júna 2018 dorazilo touto trasou do Európy 45 800 ľudí. Podľa údajov IOM v porovnateľnom období minulého roka do Európy dorazilo približne 101 000 ľudí. Do Talianska prišlo v tomto roku o 80 percent menej migrantov (16 600), v Španielsku evidujú zníženie ich počtu o 140 percent (15 400), kým v Grécku oproti vlaňajšku zaznamenali 50-percentný nárast (13 500).


Holandské tulipány v Trnave už rozkvitli (fotogaléria)

Ulice Trnavy v týchto dňoch krášlia rozkvitnuté tulipány.

TRNAVA. Nová odroda tulipánov je špeciálne vyšľachtená a pomenovaná "Slovensko". Venovalo ju veľvyslanectvo Holandského kráľovstva na Slovensku všetkým občanom Trnavy. Vyšľachtili ich k 25. výročiu nezávislosti Slovenska a 25. výročiu slovensko-holandských vzťahov minulý rok. Pozrite si rozkvitnuté "Slovensko".


Eurokomisia predstavila návrh budúcoročného rozpočtu

BRUSEL. Viac peňazí na rast, zamestnanosť, kohéziu a poľnohospodárstvo navrhla do budúcoročného rozpočtu Únie Európska komisia. Viac financií vyčlenila na rozpočtovú kapitolu venovanú bezpečnosti a občianstvu. Návrh rozpočtu v najbližších mesiacoch posúdia Rada EÚ a europarlament. Eurokomisia navrhla na budúci rok rozpočet so záväzkami vo výške 161 miliárd a platby na úrovni 145,4 miliardy eur, čo je o 8,1 % viac ako vlani. Nárast súvisí s očakávaním Únie, že členské štáty budú v roku 2018 rýchlejšie čerpať financie zo štrukturálnych fondov. Záväzky sú rozpočtové prostriedky, ktoré možno na daný rok dohodnúť v zmluvách, a platby sú skutočne vyplatené finančné prostriedky. "Týmto rozpočtom chceme dosiahnuť rovnováhu medzi plnením minulých záväzkov v rámci hlavných programov EÚ a riešením nových problémov. Zároveň chceme zvýšiť pridanú hodnotu EÚ. Usilujeme sa o to, aby si viac mladých ľudí v Európe mohlo môcť nájsť prácu a aby sa realizovalo viac kľúčových investícií. Pri všetkých činnostiach EÚ ide o preukázanie hmatateľných výsledkov a o prínosy pre každodenný život Európanov," vyhlásil eurokomisár pre rozpočet a ľudské zdroje Günther Oettinger. Komisia chce v budúcom roku vynaložiť viac financií na rast, zamestnanosť najmä mladých ľudí a kohéziu, ktoré tvoria 45 % únijného rozpočtu. Konkrétne na tieto oblasti vyčlenila 77,2 miliardy eur v záväzkoch a 66,8 miliardy v platbách, čo je viac ako v rozpočte na rok 2017. Viac financií Eurokomisia navrhuje aj pre kapitolu obsahujúcu spoločnú poľnohospodársku a rybolovnú politiku, rozvoj vidieka a environmentálne opatrenia, ktorá predstavuje 40 % rozpočtu Únie. Celkovo by mala táto kapitola dostať 59,6 miliardy eur v záväzkoch a 56,4 miliardy eur v platbách. V oblasti migrácie plánuje Komisia naďalej financovať humanitárnu pomoc, posilnenie riadenia vonkajších hraníc a podporovanie najviac postihnutých členských štátov. Vyčlenila aj ďalšie finančné prostriedky na externé riešenie základných príčin migrácie. Budú určené najmä na poskytovanie pomoci pre štáty mimo Únie, ktoré čelia veľkým migračným tokom, ako je Libanon a Jordánsko. V otázke bezpečnosti sa Únia bude zameriavať na preventívne opatrenia, najmä v oblasti závažnej a organizovanej trestnej činnosti, spolupráce vnútroštátnych bezpečnostných zložiek, zvýšenie bezpečnosti vonkajších hraníc EÚ a na podporu členských štátov v boji proti terorizmu a počítačovej kriminalite. Každoročný rozpočet EÚ je súčasťou sedemročného viacročného finančného rámca, ktorý určuje celkové rozpočtové výdavky EÚ na obdobie rokov 2014-2020. Návrh rozpočtu z dielne EK teraz smeruje do riadneho legislatívneho procesu. Musia sa k nemu vyjadriť členské štáty v Rade EÚ, ktorá obvykle vyjadruje svoj postoj počas leta. Rovnako ho posúdi europarlament, ktorý zvykne povedať svoj názor na jeseň. Ak sa tieto dve inštitúcie nevedia zhodnúť na návrhu rozpočtu, nastáva zmierovacie konanie, ktoré si vlani vyskúšalo na vlastnej koži Slovensko počas predsedníctva v Rade EÚ.


Goldie Hawn: V Hollywoode ju mali radi, bola vraj za každú nechutnosť

V brandži ju považujú za hollywoodske zlatíčko, jej minulosť má však aj temné stránky.

V brandži ju považujú za hollywoodske zlatíčko. Vždy usmievavá matka troch dospelých detí je ochrankyňou ľudských práv a veľkou hviezdou s komediálnym talentom. Jej život však nie je ideálny. Goldie Hawn má čiastočne európsky pôvod. Jej otec Edward patril medzi významných hudobníkov, jeho predok bol vraj najmladším mužom, ktorý v roku 1776 podpísal americkú Deklaráciu nezávislosti. Matka Laura pochádzala z rodiny židovských prisťahovalcov, ktorí prišli do Spojených štátov z Maďarska. Žili vo Washingtone a 21. novembra 1945 sa im narodila dcéra Goldie, ktorú doma čakala staršia sestra Patricia. Dievča zdedilo meno po svojej tete. Keďže jej matka prevádzkovala tanečnú školu, ledva vyrástla z plienok, už sa tmolila po tanečnom parkete. Ako trojročná začala trénovať balet a step. A keďže jej to šlo veľmi dobre, mala už čoskoro otvorené dvere k tanečnej kariére. V polovici šesťdesiatych rokov skúsila aj prácu go-go tanečnice v Las Vegas. Po troch mesiacoch odtiaľ ušla do Los Angeles. Po úspechu na filmových konkurzoch začala v polovici šesťdesiatych rokov hrávať epizódne úlohy v amerických televíznych seriáloch. V roku 1969 si už zahrala vo filme Kaktusový kvet po boku Ingrid Bergmanovej a Waltera Matthaua a za stvárnenie snúbenice so samovražednými sklonmi získala Oscara. V začiatkoch kariéry ju trápilo množstvo komplexov menejcennosti. V puberte bola príliš vychudnutá, pocity nespokojnosti s vlastným telom ju trápili počas celej mladosti. „Necítila som sa príťažlivo a chlapci sa mi zďaleka vyhýbali. Ako dievča som vôbec nebola priebojná a dnes si myslím, že to vtedy malo niečo do seba. Ako „špata“ som sa nevyhnutne musela stať osobnosťou. Inak povedané, sivá myš vždy musí vyvinúť istú silu,“ povedala. V tom istom roku, keď získala Oscara, sa po jej boku objavil manžel číslo jeden – tanečník Gus Trikonis. Pre množstvo nevier obidvoch partnerov sa v roku 1976 rozviedli. Atrament na rozvodových papieroch ešte ani nestihol uschnúť a Goldie sa už znovu vydávala. Tentoraz za hudobníka Billa Hudsona, ktorý bol od nej o štyri roky mladší. Bol to veľmi búrlivý vzťah. Aspoň to tvrdí Hudson vo svojej biografickej knihe. Prvý sex vraj mali v čínskej reštaurácii a Goldie bola podľa neho mimoriadne nenásytná. „Raz sme šli na koncert Rolling Stones a ona si predtým šnupla z misy plnej kokaínu, takže vydržala súložiť dvanásť hodín,“ prezradil o nej netaktne. Pre Goldie opustil herečku Lorettu Swit, známu zo seriálu M*A*S*H. Mali spolu dve deti – syna Olivera, ktorý sa narodil niekoľko mesiacov po svadbe a o tri roky mladšiu dcéru Kate, no ich manželstvo nikdy nebolo šťastné. „Moja žena začala praktizovať otvorený vzťah krátko po svadbe. Herci z Hollywoodu mi hovorievali, že je veľmi obľúbená, pretože je za každú nechutnosť,“ posťažoval sa vo svojich pamätiach na nevernú manželku Hudson. Vraj mala pletky s mnohými kolegami, napríklad s Warrenom Beattym či s Yvesom Renierom – predstaviteľom komisára Moulina. Manželstvo Hudsonovcov sa skončilo divokým rozvodom v roku 1980. Ich slovné prestrelky tým však rozhodne neutíchli a vášne sprevádzajúce večné konflikty príležitostne vzplanú medzi nimi aj dnes. Loading
 ... Mužom jej života sa stal napokon Kurt Russell. Prvýkrát sa zoznámili na skúškach do muzikálu v roku 1968. On mal len šestnásť, ona dvadsaťjeden. „Bol nádherný, ale príliš mladý," povedala Goldie o ich prvom stretnutí. Potom sa jeden druhému stratili z očí a druhé stretnutie prišlo až v roku 1983, keď sa stretli pri nakrúcaní filmu Poobedňajšia zmena. O tri roky prišiel na svet ich spoločný syn Wyatt. Občas sa síce objavili klebety, že ich vzťah je pre nevery obidvoch pred krachom, ale stále patria medzi „najtrvácnejšie“ páry Hollywoodu. Tento rok oslávili tridsiate tretie výročie. Nikdy im vraj nenapadlo, že by sa mali vziať. Z Goldie sa totiž stala radikálna odporkyňa manželstva. Počas rozhovoru pre televíznu šou Loose Women dokonca skonštatovala, že z chôdze k oltáru má stále trochu osýpky. „Keby som sa vydala, už by som bola dávno rozvedená. Na svete existujú dva typy ľudí. Jedni potrebujú byť k niekomu stále pripútaní, takže sa ženia a vydávajú. A tí druhí sú nezávislí, dušou bohémovia. A tí by sa brať nikdy nemali,“ povedala. Ako je možné, že jej vzťah s Kurtom Russellom prežil všetky krízy? Vraj je to najmä preto, že obaja sú herci. Ak museli pre nakrúcanie vycestovať na dlhšie od seba, napokon ich to vždy stmelilo. „Žiarlili sme na seba a tešili sme sa na to, že sa k sebe vrátime domov,“ prezradila Goldie. Goldie sa však stále vyrovnáva s tieňmi minulosti. Dôvodom je jej bývalý manžel Bill Hudson. Najcitlivejším bodom sú ich deti – Kate a Oliver Hudsonovci, ktorí sa tiež dali na herectvo. Obaja tvrdia, že Bill im nebol dobrým otcom a za skutočného otca považujú Kurta Russella. Hudson to nedokáže prijať. Veľký rodinný konflikt vzplanul vlani na Deň otcov. Oliver vtedy na sociálnej sieti zverejnil fotku z detstva, kde je so sestrou a biologickým otcom a napísal: „Veselý deň zrieknutia sa...“ Kate zase dala na internet fotku s Russelom a napísala, že mu ďakuje za všetko, praje pekný Deň otcov a veľmi ho miluje. Billa Hudsona to tak pobúrilo, že sa oboch detí verejne zriekol. „Povedal som im, ste voľní. Už ďalej nepovažujem Olivera a Kate za svoje deti. Chcel by som ich požiadať, aby prestali používať moje priezvisko. Nie sú už súčasťou môjho života. Pre mňa sú mŕtvi,“ vyhlásil. V rozhovore pre Mail On Sunday tiež zdôraznil, že keď sa po štyroch rokoch s Goldie rozchádzali, mal s deťmi pekné vzťahy. No keď začala žiť s Russellom, začali sa k nemu správať necitlivo. „Predtým o mne nepovedala ani jedno zlé slovo, ale keď prišiel na scénu Kurt, jej výpovede sa zmenili a ja som sa stal tým zlým vlkom. Pýtal som sa jej prečo o mne hovorí, že nejavím o deti záujem, keď to nie je pravda, a ona sa zasmiala a povedala: Ach, Bill, ty vieš dobre, že to takto pre novinárov lepšie znie. Goldie je potvora, chcela vytvoriť mýtus dokonalej rodiny s Russellom a ja som musel preč,“ povedal urazený Hudson. Goldie Hawn má so všetkými troma deťmi skvelý vzťah. A užíva si život, aj vnúčatá, ktoré jej dali. Za najlepší recept na uchovanie mladosti považuje smiech a sex, no toto vraj nie je hlavná „ingrediencia“ jej elixíru mladosti. Vo svojom životopise bez pretvárky priznala, že rada využíva služby plastických chirurgov. Pravidelne si dáva aplikovať botulotoxín a podstúpila aj plastickú operáciu poprsia.


Kloppa hneval neuznaný gól: Za mojich hráčskych čias sa ofsajdy pískali inak

Sobotňajšie výsledky

Klopp sa hneval

Mourinho nebol spokojný

Prvý duel po tragédii

Nedeľňajšie výsledky

Arsenal v Premier League remizoval s Liverpoolom.

LONDÝN. V sobotňajšom šlágri 11. kola anglickej futbalovej Premier League medzi Arsenalom Londýn a FC Liverpool sa zrodila remíza 1:1. Liverpool v jedenástich stretnutiach ešte ani raz nepocítil chuť prehry. Z ostatných piatich meraní síl však už tretí raz remizoval. S výsledkom zápasu nebol úplne spokojný kouč LFC Jürgen Klopp. Podľa neho mohol duelvyzerať úplne inak, keby rozhodcovia uznali gól Sadia Maného z 18. minúty. Lopta skončila v bránke po ukážkovej spolupráci Senegalčana s Trentom Alexandrom-Arnoldom a Robertom Firminom. Hoci postranný arbiter signalizoval postavenie mimo hry, opakované zábery prezradili, že o ofsajd v momente prihrávky od Firmina nešlo. "Myslím si, že gól mal platiť. Za mojich hráčskych čias sa pískali ofsajdy inak," vyjadril sa mierne frustrovaný Klopp. "Naša útočná akcia, ktorá vyústila v neuznaný gól, bola ukážkou ofenzívnej precíznosti a takéto situácie sa často nacvičujú na tréningoch. Je na škodu, že rozhodcovia gól neuznali, ale my sme na ihrisku urobili viac chýb ako arbitri." Hostia sa gólovo presadili až po hodine hry. Skóroval James Milner, pre ktorého to bol jubilejný päťdesiaty presný zásah v najvyššej anglickej súťaži. "Ani som nevedel, že ide o gól s poradovým číslom 50, uprednostnil by som zisk troch bodov. Viac ma teší, že sme si v zápase utvorili mnoho šancí," povedal Milner. Vyrovnávajúci gól padol z kopačky Alexandra Lacazzetta v 82. minúte, vďaka čomu Arsenal ťahá šnúru deviatich zápasov, v ktorých získal aspoň bod. Ich poslednou prehrou zostala strata všetkých bodov na Stamford Bridge v druhom kole proti FC Chelsea (2:3). Proti tímu z Anfieldu mal Arsenal jasnú územnú prevahu, na bránku súpera však vystrelil rovnako ako jeho protivník štyrikrát. S výkonom zverencov v sobotňajšom zápase bol spokojný kouč Arsenalu Unai Emery. "Som nadšený z hry, ktorú sme predviedli. Náš výkon bol konštantne dobrý počas celých deväťdesiatich minút a všetko sme mali pod kontrolou," rozhovoril sa Emery pre magazín The Evening Standard. Je na škodu, že rozhodcovia gól neuznali, ale my sme na ihrisku urobili viac chýb ako arbitri. "Myslím si, že výsledok 1:1 je zaslúžený vzhľadom na priebeh stretnutia. Spokojní sme však iba na 50 percent. Boli momenty, kedy sme mohli strhnúť výsledok na našu stranu, ale naopak aj chvíle, keď sme mohli stratiť všetky body." Podľa Emeryho slov hráči ukázali, že dokážu konkurovať aj tabuľkovo vyššie postaveným favoritom. "Zápas bol akýmsi testom toho, kde sa momentálne nachádzame. Po výsledku proti FC Liverpool sme bližšie k dosiahnutiu našich cieľov. Takúto kvalitu potrebujeme ukazovať v každom stretnutí. Najbližší duel proti Wolverhamptonu bude rovnako dôležitý," doplnil kouč. Arsenal v tabuľke Premier League spadol z priebežného štvrtého miesta na piate. Po jedenástich kolách má na konte 23 bodov. Liverpool je aktuálnym ligovým lídrom s 27 bodmi. Druhý Manchester City s jednobodovým mankom má však zápas k dobru a na čelo tabuľky sa môže vrátiť už v nedeľňajšom zápase so Southamptonom.


Johnson požiadal Úniu o odklad brexitu, rokovať o ňom odmieta (minúta po minúte)
Minúta po minúte
 Otázky a odpovede
 Stĺpček
 Komentár
 Protest za referendum

Minútu po minúte sme na dnes ukončili, ďakujeme za vašu pozornosť. 23:26 Britský premiér odoslal Únii list so žiadosťou o odklad brexitu. Šéf Európskej rady Donald Tusk potvrdil, že žiadosť dorazila, a zároveň povedal, že začne jednania s lídrami Únie o ďalšom postupe. 23:05 Johnson pošle Únii žiadosť o odklad brexitu do polnoci, podľa zdroja BBC z Downing Street ho však nepodpíše. K žiadosti by mal priložiť podpísaný list, v ktorom vysvetľuje, že odklad brexitu by bol chybou. 22:12 Johnson napísal list britským zákonodarcom, v ktorom sa píše, že odklad nie je riešením a rokovať s Európskou úniou o odložení brexitu nebude. Stále trvá na tom, že Británia opustí Úniu 31. októbra. Johnson tvrdí, že na budúci týždeň bude pokračovať v snahe presadiť dohodu. 21:53 Boris Johnson ešte v sobotu večer pošle list Únii so žiadosťou o odloženie Brexitu.  Britský premiér ale tvrdí, že aj napriek tomu odklad nevyužije. 21:05 "Stále čakáme na list", napísal na Twitteri šéf Európskej rady Donald Tusk, ktorý hovoril s britským premiérom o situácii po hlasovaní. Nemenovaný európsky predstaviteľ zároveň povedal, že Johnson potvrdil, že žiadosť odošle ešte v priebehu dneška. "Tusk na základe toho začne jednať s európskymi predstaviteľmi o tom, ako zareagovať. To môže trvať aj niekoľko dní," povedal zdroj. 20:45 "Dohoda Borisa Johnsona bola porazená. Teraz musí dodržiavať zákon - z Európskej únie nemôže odísť bez dohody," napísal na Twitteri Jeremy Corbyn, šéf labouristov. 20:40 Írsky minister zahraničia Simon Coveney povedal, že pozícia írskej vlády ostáva rovnaká, uprednostňuje odloženie pred tvrdým brexitom. K rovnakému rozhodnutiu musia podľa neho ale dospieť všetky členské štáty Únie. "Každý z lídrov tomu môže zabrániť a myslím si, že Európska únia chce vidieť istotu a koniec nekonečných vyjednávaní a špekulácií. Myslím si, že žiadosť o odloženie nie je jednoznačná," povedal Conevey. 20:05 Francúzsky prezident Emmanuel Macron hovoril s britským premiérom a požiadal ho, aby urýchlene objasnil pozíciu Británie. 20:00 Britskému premiérovi Johnsonovi ostávajú už iba tri hodiny na to, aby poslal do Bruselu list, v ktorom požiada o odklad brexitu. 19:45 Britská dolná snemovňa sa opäť zíde v pondelok o pol štvrtej poobede. 19:43 Írsky premiér Leo Varadkar zatiaľ nehovorí o odklade brexitu. Rozhodnúť sa podľa neho musí jednomyseľne po porade krajín Únie. 19:23 Veľvyslanci krajín Únie sa majú podľa agentúry Reuters v nedeľu stretnúť v Bruseli, aby sa poradili o ďalších krokoch ohľadom brexitu. Na stretnutí nemá byť žiadny zástupca Británie. 19:05 Finálny termín odchodu Británie z Únie je 31. október 2019. Krok parlamentu môže pritom posunúť nielen ďalšie hlasovanie, ale aj celý brexit. O čom britskí poslanci v sobotu rozhodli si prečítajte tu.  18:35 Šéf ľudovcov v europarlamente Manfred Weber konštatoval, že Únia musí po dnešku opäť čakať na Britániu, aby jej povedala svoje plány. "V dolnej snemovni to mal byť deň vyjasnenia, namiesto toho tu máme odklady a zmätok," napísal Weber na Twitteri. 18:31 Hovorca predsedu Európskej rady Donalda Tuska nechcel najnovší vývoj okolo brexitu komentovať. 18:25 Podpredseda europarlamentu Othmar Karas na Twitteri napísal, že nie je žiadny dôvod, aby europarlament budúci týždeň hlasoval o dohode. 18:20 Írsky premiér Leo Varadkar zhodnotil schválenie dodatku slovami, že parlament odložil prijatie dohody, ktorá je v záujme Írska. Varadkar pripomenul, že pokiaľ Británia v nadväznosti na hlasovanie požiada o odklad brexitu, musel by predseda Európskej rad Donald Tusk konzultovať s lídrami všetkých štátov, či Únia odklad povolí. "Britská vláda však o odklad doteraz nepožiadala," skonštatoval Varadkar. 17:43 O dohode mal hlasovať v stredu Európsky parlament. Koordinátor pre brexit Guy Verhofstadt na Twitteri napísal, že o ďalších krokoch sa rozhodne v pondelok. "Nech už sa stane čokoľvek, pochode pred britským parlamentom dokazujú, ako dôležité je zachovanie blízkeho vzťahu Únie a Británie," napísal. 17:42 Poľský premiér Mateusz Morawiecki povedal, že nestráca nádej, ze britský parlament dohodu príjme. 17:40 Vyfučaný a porazený, reaguje škótska premiérka Nicole Sturgeonová po hlasovanie, ktoré považuje za veľký neúspech pre Johnsona. 17:37 Odklad brexitu by nikomu neprospel, povedal pre Reuters nemenovaný zdroj z francúzskej diplomacie. "Francúzsko (výsledok hlasovania) preberie so svojimi európskymi partnermi, v tejto chvíli nemôžeme nijako rozhodnúť. Dohodu sme vyjednali a je na britskom parlamente, aby ju schválil či neschválil," povedal zdroj. 17:34 Severoírski unionisti po hlasovaní uviedli, že strana preskúmame všetky podrobnosti návrhu zákona aj návrhy vzhľadom na to, že prevažujú obavy z ústavnej a hospodárskej integrity únie. 17:19 Eurokomisia zobrala hlasovanie na vedomie, ale Londýn by mal podľa nej čo najskôr informovať Brusel o ďalšom postupe. "Bude na britskej vláde, aby nás čo najskôr informovala o ďalších krokoch," napísala na twitteri hovorkyňa eurokomisie. 16:41 Líder labouristov Jeremy Corbyn tvrdí, že Johnson sa po hlasovaní musí podriadiť a požiadať o odklad brexitu. Corbyn premiéra vyzval, aby svoje slová prehodnotil. Dolná snemovňa podľa neho jasne povedala, že je proti brexitu bez dohody. 16:27 Johnson po hlasovaní povedal, že nebude žiadať o odklad brexitu.  „Nebudem rokovať s Úniou o odklade a zákon ma nenúti, aby som tak urobil," povedal Johnson. 16:25 Ako volili jednotliví poslanci. 15:48 Brexit sa opäť môže odložiť. Britskí poslanci podporili pozmeňovací návrh poslanca Olivera Letwina, za hlasovalo 322 poslancov a proti bolo 306. Britský parlament tak bude môcť o dohode Borisa Johnsona o brexite hlasovať až keď ju implementuje do britského práva. V praxi to znamená, že Boris Johnson musí najskôr predložiť samostatný zákon a až potom sa rozhodne o jeho dohode o brexite. Odmieta však, že by od EÚ žiadal odloženie termínu. Opozícia však tvrdí, že podľa zákonov musí požiadať EÚ o odklad brexitu, a to zrejme do 31. januára 2020. Johnson je pripravený na hlasovanie o dohode opäť budúci týždeň, keď vláda pripraví samostatný zákon o brexite. Stihnúť tak chce pôvodný termín brexitu, 31. október 2019. 15:30 Začalo sa hlasovanie o pozmeňovacom návrhu poslanca Letwina. Ak návrh prejde, Johnson zrejme odloží hlasovanie o dohode a bude nútený opäť žiadať EÚ o odklad brexitu. Hlasuje sa tradične prechodom cez jednu z chodieb parlamentu: 14:27 V parlamente vystúpila aj bývalá premiérka Theresa Mayová, ktorej dohodu parlament trikrát odmietol. Nahnevane vyzvala poslancov, aby za Johnsonovu dohodu zahlasovali, pretože ľudia aj podniky potrebujú aspoň nejaké istoty. 14:25 Na protest v centre Londýna proti brexitu prichádzajú tisícky ľudí. Žiadajú nové referendum. 14:10 Veľký problém s Johnsonovou dohodou majú Škóti. Líder Škótskej národnej strany Ian Blackford tvrdí, že dohoda dáva Severnému Írsku konkurenčnú výhodu voči Škótsku. "Tohto premiéra a jeho brexitový fanklub z Downing Street Škótsko nezaujíma. Je to začiatok konca tejto drahocennej únie," povedal podľa denníku Guardian. Škótski poslanci budú hlasovať proti dohode. Severné Írsko podľa dohody ostane súčasťou európskej colnej únie, ale zároveň bude profitovať aj z osobitných obchodných zmlúv, ktoré bude Británia uzatvárať. 13:57 Hlasovať sa bude niekedy po 15:30 nášho času. Najskôr sa bude hlasovať o dodatku poslanca Letwina. Ten chce dosiahnuť, aby Británia neodišla z EÚ bez dohody v prípade, že poslanci dnes odmietnu Johnsonovu dohodu. "Aj keď podporujem premiérovu dohodu, neverím, že je zodpovedné vyhrážať sa možnosťami moja dohoda alebo žiadna dohoda," povedal pre denník Guardian. Ak Letwinov dodatok prejde, parlament už dnes o Johnsonovej dohode nebude rokovať. Požiada EÚ o odklad brexitu do 31. januára 2020, no k hlasovaní o dohode sa môže vrátiť budúci týždeň. 13:22 Kým poslanci parlamentu debatujú o jednotlivých návrhoch, v Londýne sa začína protest odporcov brexitu. Ľudia požadujúci druhé referendum. Naposledy sa hnutiu People's Vote podarilo dostať do ulíc takmer milión ľudí. 12:05 Ak by prešiel Letwinov pozmeňovací návrh alebo by poslanci Johnsonovu dohodu odmietli, je možné, že Británia bude opäť žiadať Európsku úniu o odklad brexitu. A aj keď Únia to už predtým odmietla, podľa BBC je stále možné, že Johnsonovi ustúpi - ak by žiadal nové voľby či ďalšie referendum. 11:50 Niektorí poslanci musia stáť, pretože v parlamente nie je dosť miest. Hlasuje sa kričaním aj prechodom cez chodbu. Prečítajte si archívny článok o tom, ako funguje tradičný britský politický systém.  11:25 Boris Johnson potrebuje 320 hlasov, aby jeho dohoda o brexite prešla. BBC odhaduje, že aktuálne by za dohodu zahlasovalo 310 poslancov, 302 je proti. Zvyšných 27 poslancov sa zatiaľ nerozhodlo alebo mlčia. Premiér potrebuje pritom aj hlasy opozície. 10:55 Johnson sa snaží presvedčiť poslancov, že ide o najlepšiu možnú dohodu. Líder labouristov Jeremy Corbyn, ktorý hovorí po ňom, nesúhlasí. "Premiér prerokoval dohodu a spravil ju ešte horšou," vraví. 10:35 Rokovanie začína prejavom premiéra Borisa Johnsona. Ten sa ospravedlňuje poslancom, že musia rokovať v sobotu, kedy by radšej boli s rodinami či sledovali šport. 10:30 O dohode sa v sobotu vôbec nemusí hlasovať. V prípade, že v parlamente prejde pozmeňovací návrh poslanca Olivera Letwina, vláda pošle poslancov domov. Londýn by na základe dodatku musel požiadať Úniu o ďalší odklad brexitu, zrejme do 31. januára 2020. 09:30 Čo čaká britský parlament? Na úvod predstaví premiér Johnson upravenú dohodu o brexite a potom bude odpovedať na otázky poslancov. Po otázkach bude nasledovať hlavná rozprava, najskôr predseda Dolnej snemovne John Bercow oznámi, o ktorých pozmeňovacích návrhoch sa bude hlasovať. Na záver "supersoboty" čaká poslancov hlasovanie. LONDÝN. Vláda premiéra Borisa Johnsona predloží dolnej komore parlamentu na schválenie upravené podmienky odchodu Británie z Únie. Mimoriadne zasadnutie začne o 10:30 a "supersobota", ako dnešné dianie označujú britské médiá, sa môže natiahnuť až do neskorého popoludnia. V sobotu naposledy britskí poslanci zasadali pred 37 rokmi, dôvodom bola invázia Argentíny na Falklandské ostrovy v južnom Atlantiku. Johnson potrebuje na schválenie dohody podporu 320 poslancov, konzervatívci majú iba 288 kresiel. Proti návrhu Johnsona sa okrem opozície postavila aj severoírska Demokratická unionistická strana (DUP), ktorá donedávna svojimi desiatimi hlasmi zaisťovala vláde väčšinu. Dohode však vyjadrilo podporu desať poslancov Labouristickej strany, s nimi by podľa prepočtov denníka Financial Times mohla vláda tesne zvíťaziť. Johnson ale čelí ešte jednému problému, ktorý sa objavil v piatok večer v podobe pozmeňovacieho návrhu donedávna ešte konzervatívca Olivera Letwina. Ten by stanovil, že vláda by aj v prípade víťazstva dostala "plnohodnotný" súhlas s brexitovou dohodou až po presadení príslušného ratifikačného zákona. Londýn by teda musel požiadať o ďalší odklad brexitu, ako ukladá zákon. Autori dodatku uvádzajú, že ich cieľom je zabrániť možnosti, že by Briti nakoniec aj tak opustili 31. októbra Úniu bez "rozvodovej" dohody, pretože zákon o brexite by sa do tej doby nestihol schváliť. Návrh má podľa všetkého značnú šancu na úspech a podľa televízie Sky news môže celú nadchádzajúcu parlamentnú bitku "postaviť na hlavu"


Cyprus sa napokon nemusí zjednotiť. Turecko mení postoj

Turecko je presvedčené, že nastal čas pokúsiť sa nájsť iný spôsob, ako dosiahnuť mierovú dohodu,.

ANKARA. Turecko vo štvrtok naznačilo, že opätovné zjednotenie Cypru na báze federácie nemusí byť možné. Podľa tureckého ministerstva zahraničných vecí by sa preto mali hľadať alternatívne možnosti riešenia cyperskej otázky, informovala agentúra AP. Hovorca tureckého rezortu diplomacie súčasne obvinil cyperských Grékov zo zodpovednosti za stroskotanie početných kôl mierových rokovaní, vrátane toho posledného spred takmer roka. Turecko je podľa hovorcu presvedčené, že "nastal čas pokúsiť sa nájsť iný spôsob", ako dosiahnuť mierovú dohodu, než je vytvorenie federácie. Prípadné alternatívne riešenia však nešpecifikoval. Ak Turecko prestane podporovať zjednotenie Cypru na báze federácie, šlo by o veľký posun od základného rámca riešenia problému, v ktorom sa viedli rokovania vyše štyridsať rokov. Výsledkom doterajších rokovaní mala byť dohoda o vytvorení federácie tvorenej dvoma entitami. Cyprus je rozdelený od roku 1974, keď Turecko rozmiestnilo svojich vojakov na severe ostrova v reakcii na prevrat vedený podporovateľmi pripojenia ostrova ku Grécku. Severocyperskú tureckú republiku medzinárodne uznáva len Ankara. Európska únia prijala rozdelený Cyprus za svojho člena v roku 2004, no legislatíva EÚ platí iba v gréckej časti ostrova.


Počas osláv zisku titulu v Toronte sa strieľalo. Ceremónia pokračovala

TORONTO. Oslavy titulu Toronta Raptors v basketbalovej NBA narušila streľba. Incident sa stal v pondelok večer neďaleko Nathan Phillips Square pred mestskou radnicou, zranili sa štyria ľudia, krátko po čine zadržali dvoch podozrivých. Dav spočiatku na streľbu nereagoval, no neskôr nakrátko vypukla panika, ktorú musela upokojiť polícia. Podľa strážcov zákona však nebol dôvod ukončiť oslavy, na ktorých sa zúčastnil aj kanadský premiér Justin Trudeau. "Bezpečnosť verejnosti nebola narušená. Nasadili sme dostatok zdrojov a situáciu vyriešili veľmi rýchlo," citoval šéfa miestnej polície Marka Saundersa NY Times. Podrobnosti zločinu nezverejnili, podľa médií však minimálne jednu z obetí postrelili v priestoroch, ktoré boli uzavreté pre oslavy. Narušenie bezpečnosti odsúdil aj starosta Toronta John Tory: "Je to poľutovaniahodné, verím, že kompetentné orgány incident vyšetria a páchateľov, ktorí tak bezohľadne narušili oslavu, potrestajú v plnom rozsahu podľa práva." Toronto Raptros zdolali vo finálovej sérii Golden State Warriors, narušili ich dvojročnú nadvládu v profilige a vôbec prvýkrát v histórii získali titul.


Leganés si doma poradili s Levante najtesnejším rozdielom

Pozrite si výsledok pondelkového stretnutia najvyššej španielskej futbalovej súťaže.

MADRID. V pondelkovom stretnutí 26. kola najvyššej španielskej futbalovej súťaže La Ligy 2018/2019 zvíťazili futbalisti Leganés na domácom trávniku nad Levante najtesnejším rozdielom. Leganés - Levante 1:0 (1:0)Gól: 13. Óscar


Murray nútene vynechá turnaj v Miami, absencia hrozí aj u Djokoviča

BRATISLAVA. Líder svetového rebríčka tenistov Andy Murray nebude štartovať na budúcotýždňovom turnaji ATP World Tour Masters 1000 Miami Open presented by Itaú na tvrdom povrchu v Miami na Floride (22. marca - 2. apríla). Dôvodom absencie 29-ročného Brita je zranenie lakťa. Murray triumfoval na floridskom turnaji počas kariéry dvakrát, a to v rokoch 2009 a 2013. "Žiaľ, pre zranenie pravého lakťa nebudem v Miami hrať. Ospravedlňujem sa fanúšikom, teraz sa chcem pripraviť na štart antukovej sezóny," priznal. Titul podľa agentúry DPA možno nebude obhajovať Srb Novak Djokovič, ktorý má rovnako problémy s lakťom a rozhodne odporúčanie od lekára. Srb vyhral uplynulé tri ročníky turnaja v Miami.


Bitcoin prekonal 17-tisíc dolárov, potom klesol o 15 percent a znova rastie

Hodnota najznámejšej kryptomeny sa od novembra zvýšila o 123 percent. Investori sa na jeseň zbláznili do bitcoinu.

TOKIO. Bitcoin zaznamenal v piatok pokles o 15 percent. Jeho kurz oproti doláru sa prepadol pod hranicu 14.500 dolárov, keďže investori si začali vyberať zisky z predchádzajúceho posilnenia digitálnej meny. Neskôr značnú časť strát opäť zmazal. Bitcoin sa tento týždeň pohybuje ako na horskej dráhe, jeho prudký rast vzápätí strieda strmý pád. Séria rekordných výkyvov tak podčiarkla obavy z volatility bitcoinu. Virtuálna mena, ktorá nemá podporu žiadnej centrálnej banky a žiadny legálny výmenný kurz, vo štvrtok (7.12.) popoludní v Ázii nakrátko zaznamenala nový rekord, prvýkrát v histórii dosiahla hranicu 17.000 dolárov. V priebehu piatkového popoludnia v Ázii sa kurz bitcoinu zase prepadol až na 14.480 dolárov, a potom znova začal rásť. O 9.30 SEČ sa bitcoin predával po 16.100 dolárov. Bitcoin bol vytvorený v roku 2009. Od začiatku tohto roka sa hodnota kryptomeny zvýšila viac než 15-násobne, keďže v polovici januára 2017 bola na úrovni 752 dolárov. Analytici pripisujú strmý rast bitcoinu čoraz širšej akceptácii virtuálnej meny medzi tradičnými investormi, ako aj rozhodnutiu amerických regulačných úradov umožniť obchodovanie s bitcoinom na veľkých burzách. Niektorí odborníci, vrátane Federálneho rezervného systému (Fed), ktorý v USA plní úlohu centrálnej banky, však majú obavy z prasknutia bubliny okolo bitcoinu a upozorňujú, že by to mohlo ohroziť finančnú stabilitu. Investori sa však na jeseň doslova zbláznili do tejto virtuálnej meny. Ešte v októbri sa predávala za menej ako 5000 dolárov, ale v priebehu novembra začala lámať rekordy a miestami jej kurz denne vyskočil o 1000 dolárov. Hodnota tejto najväčšej a najznámejšej kryptomeny sa od 1. novembra zvýšila o 123 percent, čím podnietila špekulácie o tom, kam až môže zájsť.


Dolárových miliardárov ubudlo, dostal sa medzi nich aj Slovák

BRATISLAVA. Dolárových miliardárov vo svete vlani ubudlo. Ich počet sa znížil o 224 na 2470. Vyplýva to z najnovšieho rebríčka Hurun Global Rich List 2019, ktorý spracovala J&T Banka. Prvýkrát sa však do tohto rebríčka dostal aj Slovák. Je ním podnikateľ Ivan Chrenko s majetkom 1,4 miliardy dolárov (1,24 miliardy eur). Slovenský podnikateľ sa v minulosti objavil aj v rebríčku Forbesu, časopis ho vôbec prvýkrát zaradil medzi najbohatších ľudí v roku 2017. Susedná Česká republika má v najnovšom rebríčku Hurun Global Rich List 2019 štyroch miliardárov, vrátane premiéra Andreja Babiša so slovenskými koreňmi. Najbohatším človekom sveta ostal vlani zakladateľ firmy Amazon Jeff Bezos. Extrémne bohatí ľudia stratili priemerne zhruba desať percent majetku, keďže klesli takmer všetky triedy aktív na finančnom trhu. Celkové bohatstvo miliardárov sa minulý rok znížilo o jeden bilión dolárov, čo je asi desaťnásobok výkonu slovenskej ekonomiky. Aj tak podľa prieskumu HurunGlobalRich dosiahlo 9,6 bilióna eur. Aspoň jedného miliardára má 67 krajín sveta, čo je o jednu menej ako v roku 2017. Najviac bohatých ľudí pochádza stále z Číny, a to až 658, hoci ich počet klesol takmer o pätinu. "Dôvodom tohto vývoja bol najmä pokles trhovej kapitalizácie čínskeho akciového indexu ShanghaiComposite o vyše 20 percent," vysvetľuje analytik J&T Banky Stanislav Pánis. Druhé miesto vo svete miliardárov patrí USA, kde má domov 584 z nich, čo je medziročný prírastok o 13 superboháčov. Tretie je Nemecko so 117 miliardármi. Viac ako sto extrémne bohatých ľudí žije vo Veľkej Británii (109) a v Indii (104), ktorá klesla na piatu z vlaňajšej tretej priečky, keď stratila až 28 miliardárov. Z týchto piatich krajín tak pochádzajú takmer dve tretiny všetkých najbohatších ľudí sveta. Mestom s najväčším počtom miliardárov je štvrtýkrát po sebe Peking. Sídli ich tu 103, čo je však o 28 menej ako pred rokom. New Yorku patrí druhé miesto s 92 miliardármi, keď sa ich počet za posledných 12 mesiacov nezmenil. Tretie miesto si udržal Hongkong so 69 miliardármi. Prvú päťku dopĺňajú ďalšie dve čínske mestá Shenzhen, prezývaný aj čínsky Silicon Valley, a Šanghaj. Aspoň jedného miliardára vyprodukovalo 1931 firiem, o 226 menej ako v roku 2017, keď mnohým z nich klesla trhová kapitalizácia. Rekordérom v tvorbe boháčov s majetkom s počtom aspoň deviatich núl je thajský konglomerát CP Group, ktorý ich má 19. Predbehol tak výrobcu nápojov RedBull s 12 miliardármi. Sedem z desiatich verejne obchodovaných firiem s najväčšou trhovou kapitalizáciou založili americkí miliardári. Top trojku tvoria technologické giganty Amazon, Microsoft a Alphabet (materská spoločnosť Google). Najbohatším človekom sveta ostal vlani zakladateľ firmy Amazon Jeff Bezos, ktorého majetok vzrástol o 20 percent na 147 miliárd dolárov. Na druhé miesto, o priečku nahor, sa oproti roku 2017 posunul Bill Gates, kedysi najbohatší človek na planéte a zakladateľ softvérovej firmy Microsoft. Jeho bohatstvo sa zvýšilo o sedem percent na 96 miliárd dolárov. Prvú trojku uzatvára investičný mág Warren Buffett, ktorého majetok klesol o 14 percent na 88 miliárd dolárov. Najbohatšou rodinou sveta sú Waltonovci s celkovým majetkom 173 miliárd dolárov, otec rodiny Sam Walton založil najväčší svetový maloobchodný reťazec sveta Walmart. "Až 65 percent dolárových miliardárov zbohatlo vlastným pričinením, najviac ich je z Číny. Pätnásť percent ľudí v klube deviatich núl sú ženy, až 44 percent z nich sú však dedičky," doplnil Pánis. Najbohatšou z nich je Francoise Bettencourtová Meyersová, dedička kozmetickej firmy L'Oréal. Rebríček ukázal, že každý desiaty miliardár je imigrantom z prvej generácie, najviac z nich prišlo do Spojených štátov, najbohatším je Sergej Brin, spoluzakladateľ Google, ktorého korene sú v Rusku. Najviac miliardárov, až viac ako 12 percent, zbohatlo podnikaním v technológiách, médiách a v telekomunikáciách, nehnuteľnosti vygenerovali takmer každého desiateho superboháča, necelých 9,1 percenta zbohatlo vďaka investovaniu. Delená štvrtá priečka patrí spracovateľskému priemyslu a maloobchodu, kde je zaradené aj bohatstvo, ktoré vytvorili módne značky.


Gorilu môže odchod vyšetrovateľa zablokovať, obavy má aj Bugár

Čo vyšetril tím Gorila?

Výbor

Stĺpček

Zablokuje vyšetrovanie?

Viac brzdiť sa nedá

Gorila ako choroba

Indície o uplácaní

Stĺpček

Odchádzajúci šéf vyšetrovacieho tímu Gorila Marek Gajdoš mal problémy so špeciálnym prokurátorom Dušanom Kováčikom.

BRATISLAVA. Odchod šéfa vyšetrovacieho tímu Gorila Mareka Gajdoša môže podľa opozície, ale aj niektorých vládnych poslancov zabrzdiť vyšetrenie kauzy Gorila, ktorá hovorí o korupčnom správaní politických špičiek. Dodnes v nej nikoho neobvinili. „Samozrejme, odchod šéfa vyšetrovacieho tímu len zvyšuje obavy, či táto kauza bude môcť byť dôsledne vyšetrená,“ pripúšťa predseda koaličného Mosta-Hídu Béla Bugár. Nezhody medzi Gajdošom a špeciálnym prokurátorom Dušanom Kováčom komentovať nechcel. Gajdoš svoj odchod z polície odôvodnil aj "dlhodobo netolerovateľnými podmienkami", v ktorých sa ocitol pre prístup ľudí s vplyvom na jeho prácu. Pri práci na kauze Gorila mal spory s Kováčikom, ktorý mu viackrát neschválil niektoré úkony. Špeciálny prokurátor tiež odmietol vypočuť bývalého agenta SIS Petra Holúbeka a predvolaný nebol ani premiér Robert Fico zo Smeru, ktorý bol podľa údajného spisu Gorila v byte na Vazovovej. Gajdoš vo februári 2015 povedal, že Fico bude vypočutý v záverečnej fáze vyšetrovania.  Premiér novinárom stále odmieta povedať, či bol v konšpiračnom byte a pil kokakolu, ako to opisuje údajný spis.  Špeciálny tím Gorila vytvoril na začiatku roka 2012 vtedajší minister vnútra Daniel Lipšic. Ani po viac než štyroch rokoch však v kauze nepadlo jediné obvinenie. Odchod šéfa vyšetrovacieho tímu Lipšica neprekvapil. „Od zmeny vlády 2012 bolo vyšetrovanie Gorily skôr blokované,“ povedal. Gajdoša označil za čestného vyšetrovateľa a je mu ľúto, že práve takí z polície odchádzajú. Počas vyšetrovania sa Gajdoš dostal aj do sporu s policajným prezidentom Tiborom Gašparom, keď oznámil, že spis je zrejme autentický. Policajný šéf, ktorý sa tiež spomína v Gorile ešte ako šéf Úradu boja proti korupcii, to označil za jeho osobný názor. Gašpara do funkcie šéfa polície vymenoval minister vnútra Robert Kaliňák zo Smeru. Gajdoš ministra o odchode do civilu neinformoval. „S pánom Gajdošom sa minister počas niekoľkých rokov stretol niekoľkokrát, pričom tím, ako aj pán Gajdoš má stále jeho podporu. Na všetky jeho žiadosti počas vyšetrovania dostal vždy kladnú odpoveď,“ reagovalo ministerstvo vnútra. Kaliňák podľa tlačového odboru ministerstva viackrát povedal, že bude rád, ak po skončení vyšetrovania prípadu Gorila vyšetrovatelia či prokuratúra zverejnia všetky informácie.  Prokuratúra v stanovisku tvrdí, že odchod Gajdoša by nemal negatívne ovplyvniť priebeh vyšetrovania.  Opozícia však pochybuje, že kauzu po jeho odchode skutočne vyšetria. „Vyšetrovateľ najzávažnejšej politickej kauzy odchádza najmä preto, že mu prokuratúra namiesto záujmu hádzala polená pod nohy,“ upozorňuje Veronika Remišová z OĽaNO. V prístupe prokuratúry vidí dôkaz nefunkčnosti systému, ktorý „v rozpore so svojím poslaním chráni podozrivých a vyšetrovanie prípadov súvisiacich s politikou vedie do stratena“. Nevyšetrenie kauzy podľa Remišovej koalícii navyše vyhovuje. Upozorňuje, že v spise sa okrem premiéra spomína aj firma SBS Dynasty, ktorá údajne kšeftovala s odpočúvaniami a v rokoch 1999 až 2005 v dozornej rade sedel súčasný predseda parlamentu Andrej Danko. Podpredseda parlamentu Andrej Hrnčiar z klubu Mosta-Hídu sa odvoláva na nedostatok informácií. „Nemyslím si však, že na jednom človeku stojí a padá nejaké vyšetrovanie, ak existuje celý vyšetrovací tím,“ hovorí. Ak došlo k nejakým pokusom o zmanipulovanie vyšetrovania, Gajdoš by ich mal zverejniť. Spis Gorila zverejnil anonym na internete v decembri 2011, tri mesiace pred parlamentnými voľbami. Dokument vytvorila Slovenská informačná služba, ktorá vraj byt na Vazovovej odpočúvala. Spomína sa v ňom šéf Penty Jaroslav Haščák, ktorý sa vraj stretával s politikmi a korumpoval ich. Penta pravosť spisu odmieta. Medzi údajnými návštevníkmi bytu bol aj vtedajší minister hospodárstva Jirko Malchárek, ktorý vraj na províziách zo štátnych obchodov získal pre seba niekoľko sto miliónov korún. Bývalý automobilový pretekár po odchode z ANO Pavla Ruska spoluzaložil novú politickú stranu Nádej. Po jej prepade vo voľbách z politiky odišiel a venuje sa predaju luxusných áut značiek Audi a BMW. V médiách ho posledné roky spomínali v súvislosti s rakovinou a prepychovým bývaním. Jeho posledným známym bydliskom bola vila na Kramároch, ktorú preverovala polícia pre podozrenie, či nešlo o úplatok. Majiteľom nehnuteľnosti je Malchárkov syn. Bývalá šéfka Fondu národného majetku Anna Bubeníková za SDKÚ, ktorá údajne tiež dostávala provízie od Penty, bola z funkcie odvolaná po prevalení kauzy Gorila. Od júla 2011 bola členkou rady expertov pri Gréckom rozvojovom fonde, v ktorom mala Grékom radiť pri privatizácii. Z tejto funkcie odstúpila v roku 2012. Okrem premiéra sa s Haščákom podľa údajného spisu stretol aj jeho vtedajší asistent a spoluzakladateľ Smeru František Határ. Zomrel po onkologickom ochorení v roku 2013. Skupina Penta je finančným partnerom spoločnosti NAMAV, ktorá je menšinovým akcionárom spoločnosti Petit Press, vydavateľa denníka SME.


Saudská Arábia zadržala 46 podozrivých z útoku na Prorokovu mešitu v Medine

RIJÁD. Saudskoarabské úrady v nedeľu informovali o zadržaní 46 ľudí podozrivých z toho, že majú niečo spoločné so samovražedným atentátom, ktorého terčom bola vlani Prorokova mešita v saudskoarabskom meste Medina. Medzi zadržanými je 32 občanov Saudskej Arábie a 14 cudzinci. Útok v blízkosti mešity v Medine si vlani v júli vyžiadal životy štyroch policajtov. Samovražedný atentát vyvolal šok v celom moslimskom svete, keďže táto mešita je druhým najposvätnejším miestom islamu. Podľa vládnych zdrojov sú zadržaní zapletení aj do samovražedného atentátu, ktorý sa vlani v júli odohral v prístavnom meste Džidda. Pri tomto útoku boli zranení dvaja policajti.


Cudzinci budú môcť žiadosti pre cudzineckú políciu vypĺňať elektronicky

Ppolícia v poslednom období čelí zvýšenému náporu žiadostí o pobyt.

BRATISLAVA. Cudzinci, ktorí žijú alebo chcú žiť na Slovensku, budú môcť potrebné dokumenty pre našu cudzineckú políciu v priebehu niekoľkých týždňov vypĺňať aj elektronicky. Ako ďalej uviedol na videu zverejnenom na sociálnej sieti riaditeľ Úradu hraničnej a cudzineckej polície Ladislav Csémi, cudzinecká polícia v poslednom období čelí zvýšenému náporu žiadostí o pobyt. „Ročne v priemere o 30percent," povedal s tým, že prvým opatrením na riešenie tejto situácie bolo májové zavedenie možnosti objednať sa na pracovisko cudzineckej polície na konkrétny termín. Pokiaľ ide o elektronické vypĺňanie dokumentov, to bude fungovať prostredníctvom internetovej stránky ministerstva vnútra www.minv.sk, konkrétne v sekcii „Elektronické služby", v podsekcii „Životné udalosti" a kolónke „Cudzinci". Systém má na začiatku fungovať v dvoch jazykoch, slovenčine a angličtine. „Zadáte svoju štátnu príslušnosť, účel pobytu a či ste doposiaľ už mali evidovaný pobyt na území Slovenskej republiky alebo nie," povedal Csémi. Po odoslaní týchto informácii systém otvorí elektronickú žiadosť o udelenie pobytu. Po vyplnení žiadosti ju podľa Csémiho nie je potrebné tlačiť, ale len uchovať v elektronickej podobe. Pripomenul tiež, ze zároveň sa na danej stránke môže záujemca zaregistrovať na konkrétny termín prijatia na stránkovom pracovisku cudzineckej polície.„Očakávame, že tento automatický registračný systém napomôže opäť cudzincom, ako aj policajtom pri vybavovaní agendy. Pokiaľ však nárast žiadostí o pobyt na území Slovenskej republiky bude rásť takým tempom ako doposiaľ, sme pripravení prijať ďalšie systémové zmeny, a to najmä prostredníctvom centier cudzineckej agendy, kde budeme spracovávať jednotlivé žiadosti na centrálnej úrovni," dodal Csémi.Podľa policajných štatistík malo v prvom polroku 2019 na Slovensku prechodný pobyt 55 953 príslušníkov tretích krajín (krajiny mimo Európskej únie) a trvalý pobyt 17 893 takýchto osôb. Najpočetnejšími skupinami sú Ukrajinci, Srbi, Rusi alebo Vietnamci.


Babiš bude vo voľbách kandidovať z posledného miesta

Na prvých miestach by sa mali objaviť osobnosti, ktoré dosiaľ neboli v politike také viditeľné.

PRAHA. Predseda hnutia ANO Andrej Babiš sa rozhodol ísť do októbrových volieb z posledného miesta stredočeskej kandidátky. Oznámil to vo svojom prejave na sobotňajšom celoštátnom sneme hnutia ANO v pražskej štvrti Chodov. A na podobný krok vyzval ďalších vrcholových členov hnutia, pričom ich aj kritizoval. Voľby chce Babiš vyhrať tak, aby malo ANO vo vláde zásadný vplyv. Chce tiež presadiť zníženie počtu poslancov a senátorov zo súčasných 281 na 101. Informoval o tom český spravodajský portál Novinky.cz. Svoj takmer hodinový prejav začal Babiš kritikou samého seba, keď povedal: "Dobre viete, že to so mnou nie je jednoduché, smeje sa tu aj pani primátorka Prahy. Dobre viete, že sa ľahko rozčúlim a potom sa nechám uniesť emóciami." Niektorých členov vedenia ANO skritizoval, lebo sa im vraj nepodarilo presadiť určité plány. Vyzval ich preto, aby sa zmenili a "zaradili dvojku". Babiš oznámil, že chce otestovať dôveru ľudí a v októbri kandidovať do Poslaneckej snemovne z posledného miesta kandidátky, teda spoľahne sa na preferenčné hlasy. Babiš to navrhol aj ostatným súčasným poslancom ANO a povedal, že na prvých miestach by sa mali objaviť zaujímavé osobnosti, ktoré dosiaľ neboli v politike také viditeľné. Šéf hnutia ANO pokračoval v kritike a zameral ju takisto na politikov ostatných strán - podľa neho nevedia nič o problémoch ľudí, lebo okrem politiky nikdy nič iné nerobili a snažia sa len udržať si moc a peniaze. Upozornil tiež, že ostatné strany sa proti ANO pred voľbami do snemovne spoja. Babiš v prejave parafrázoval amerického prezidenta Donalda Trumpa a v narážke na prvú Československú republiku vyhlásil: "Urobme Českú republiku znovu skvelú!" Podľa Babiša by znížený počet poslancov a senátorov zo súčasných 281 na 101 "určite stačil" a zaistil by väčšiu efektivitu. Šéf ANO vysvetľoval, že Česko vzhľadom na svoju veľkosť nepotrebuje súčasný počet zákonodarcov. Babiš navrhol aj obmedzenie dĺžky mandátu poslanca len na dve volebné obdobia, tak ako je to v prípade prezidenta. To by si však vyžadovalo zmenu ústavy. Babiš zopakoval svoje tvrdenie, že ľuďom s príjmami do 113-tisíc českých korún by dane znižoval, ostatným by výšku daní ponechal. Dodal, že chce preveriť aj možnosť zníženia DPH. Celoštátny snem ANO, ktorý začal v sobotu, je dvojdňový. Hnutie by malo voliť i nové vedenie. Delegátov do Centra pohybovej medicíny v Chodove prišlo vyše 200, informoval portál Novinky.cz.


Slovak Open: Rodionov a Haerteis postúpili do hlavnej súťaže

Na bratislavskom challengeri Peugeot Slovak Open prebehli finále kvalifikácie.

BRATISLAVA. Nemecký tenista Johannes Haerteis sa prebojoval do hlavnej súťaže na bratislavskom challengeri Peugeot Slovak Open. Vo finále kvalifikácie zdolal nasadenú osmičku Chorváta Anteho Paviča po trojsetovej bitke 4:6, 7:5, 7:6 (2). Dvojhra - 1. kolo: Guillermo García-López (Šp.-4) - Daniel Brands (Nem.) 7:6 (5), 6:4 Sergij Stachovskij (Ukr.) - Marco Trungelliti (Arg.-5) 6:2, 6:4 Štvorhra - 1. kolo: Ramkumar Ramanathan, Andrej Vasilevskij (India/Biel.) - Marcin Matkowski, Philipp Oswald (Poľ./Rak.-2) 6:3, 3:6, 10:6 (zápasový tajbrejk) Purav Raja, Antonio Šančič (India/Chor.) - Marc-Andrea Hüsler, Stéphane Robert (Švaj./Fr.) 6:4, 6:4 Kvalifikácia - finále: Jurij Rodionov (2-Rak.) - Aldin Šetkič (BaH) 6:7 (2), 7:6 (2), 6:4, Johannes Haerteis (Nem.) - Ante Pavič (8-Chor.) 4:6, 7:5, 7:6 (2) Daniel Masur (4-Nem.) - Frederico Ferreira Silva (5-Portug.) 6:1, 6:4 Alexander Bublik (1-Arg.) - Andres Artunedo Martinavarr (7-Šp.) 7:5, 6:4


V Budapešti zakážu nočné lietanie. Mesto zvažuje aj poplatok za hluk

Starosta rieši mnoho sťažností obyvateľov žijúcich v okolí letiska.

BUDAPEŠŤ. Po mnohých sťažnostiach obyvateľov žijúcich v okolí Medzinárodného letiska Ferenca Liszta v Budapešti tam od augusta zavedú nočný zákaz pristávania a vzletov lietadiel. Podľa agentúry MTI to oznámil v utorok budapeštiansky starosta István Tarlós. Dodal však, že určite budú mimoriadne situácie, v ktorých letisko bude musieť zabezpečiť možnosť pristátia lietadiel. Doposiaľ platilo pravidlo, že od polnoci do 05.00 h bol počet pohybov lietadiel obmedzený na šesť, avšak podľa slov Tarlósa bol tento počet pre časté meškanie spojov podstatne vyšší. Starosta tiež povedal, že hlavné mesto chce zaviesť ako sankciu poplatok za hluk, a že magistrát znova vyhlási program na podporu utesňovania okien pre obyvateľov okolia letiska.


Už nebudete musieť prať ani žehliť, o všetko sa postará vaša skriňa

Nie gazdinka či chyžná, ale robotické rameno spotrebičov zaistia starostlivosť o odevy od začiatku až po úplný koniec.

TOKIO BRATISLAVA. Prídete v piatok z práce, nahádžete oblečenie do spodnej zásuvky v skrini a keď sa v pondelok vyberiete opäť pracovať, všetko bude vypraté, poskladané a roztriedenie na poličkách. A to aj vtedy, ak bývate sami a nechodí sa vám chyžná starať o príbytok. Japonci chcú vybaviť domácnosti novou technológiou. Volá sa Laundroid a je to nový spotrebič vo veľkosti chladničky. Vo svojich útrobách ukrýva práčku so sušičkou a robotický systém, ktorý s bielizňou pracuje. Automat prečíta visačky na bielizni, rozdelí ju do skupín a podľa štítkov vyčíta akým spôsobom ju treba prať a sušiť. Po každom cykle zaistí poskladanie bielizne a jej uloženie do výdajných políc. V projekte sa stretlo viacero investorov, ktorí dali dohromady 53 miliónov dolárov. Popredné firmy dodali svoje skúsenosti s výrobou spotrebičov, vynálezca robotického systému zasa potrebné know-how pre robotickú manipuláciu s bielizňou. Robot musí nielen správne identifikovať jednotlivé kusy, ale aj pomocou ramena ich správnym spôsobom uložiť na skladací mechanizmus. V tom všetkom pomáha nielen špecifický tvar jednotlivých kusov, ale aj umiestnenie gombíkov, vreciek či iných detailov. I keď firmy počítajú so spustením sériovej výroby až od roku 2019, už v marci chcú podľa agantúry Bloomberg spustiť predaj automatu, ktorý vie triediť a skladať oblečenie pre uskladnenie v skriniach. Spojenie obsluhy s práčkou a sušičkou je už len evolučným krokom vpred.


Vzťahová poradňa: Manželka do seba investuje mnoho času a peňazí. Zmení ju dieťa?

Text pôvodne vyšiel v denníku Express, ktorý patrí pod The Washington Post. Otázka: Koľko času na seba môže človek potrebovať? Moja žena a ja sme v tomto smere boli vždy rozdielni. Ona na všetko reaguje dramatickejšie a emocionálnejšie, ľahšie sa vyčerpá a je citlivejšia. Prijímal som to ako jej súčasť. Zisťujem však, že jej rutinná starostlivosť o seba zaberá veľa času a peňazí. Teraz, keď uvažujeme o tom, že by sme mali dieťa, ma navyše zaujíma, či ho nezačne potrebovať ešte viac. Vidím, že budem nútený k väčšiemu podielu zodpovednosti za starostlivosť o deti, pretože ona "potrebuje" svoje masáže a cvičenie, terapiu a podobne. Už teraz si dokážem predstaviť, ako ma to bude rozčuľovať. Odpoveď: Prvá otázka znie - Pomáhajú jej tieto aktivity? Alebo sú to len techniky úniku, ktorými ignoruje skutočné problémy, ktoré by mala spracovať? Skutočná starostlivosť o seba nie je len vrstvenie avokádovej masky na tvár v čase, kedy vrcholí jej duševný a telesný stres. Ozajstná práca na sebe by mala pomôcť upokojiť sa a rozvinúť náhľad do vašich myšlienok, pocitov a správania. Všetko, čo ste spomenuli, má potenciál pomôcť dosiahnuť to. Nemôžem nesúhlasiť s výhodami terapie, cvičenia a masáží ako rutinnou súčasťou starostlivosti o seba a predpokladám, že tieto veci jej budú aj naďalej poskytovať pomoc pri zvýšenom strese. Ale čas a peniaze, ktoré to stojí, vás ovplyvňujú. Komunikácia je teda kľúčová. Celkovo problém vnímam menej ako potenciálnu potrebu obmedziť to, čo potrebuje pre svoje duševné zdravie. Dôležitejšie je hovoriť o tom, čo potrebujete vy, a byť úprimní pri odpovedi na otázku, nakoľko ste schopní a ochotní vzájomne spolupracovať a podporovať sa. - - - Otázka: Vždy som bola citlivá na kritiku, ale zdá sa, že sa to časom ešte zhoršuje. Zosypem sa zakaždým, keď mi môj šéf dáva aj najmenšiu negatívnu spätnú väzbu. Niekedy sa dokonca rozplačem. Viem, že celkovo som dobrá zamestnankyňa, ale držím sa nemožných štandardov, pokiaľ ide o to, aby som bola pre všetkých neustále dokonalá a aby ma všetci mali radi. Vždy som si myslela, že z toho vyrastiem, ale mám 31 rokov a zdá sa mi, že som ešte krehkejšia ako v minulosti. Odpoveď: Veci, ako je táto, majú tendenciu sa časom zlepšovať. Ale len vtedy, ak ste sa na zmenu nastavili, vykonávate malé kroky a pracujete na nich. V opačnom prípade sú takéto myšlienkové procesy stále hlbšie zakorenené. Predpokladám, že semienka pochybností o sebe a precitlivenosti na kritiku sa časom rozrástli preto, lebo ste sa nimi nikdy naozaj nezaoberali. Teraz sú to už plnohodnotné kríky, ktoré vyžadujú klčovanie. Ale riešenie existuje. Solídny kognitívno-behaviorálny terapeut vám pomôže nielen neutralizovať tieto negatívne myšlienky, ale prísť na podstatu toho, čo ich spôsobuje a robiť také zmeny, ktoré ich udržia na uzde. - - - Andrea Bonior je klinická psychologička. Každý týždeň uverejňuje stĺpčeky v The Washington Post Express.


Pri prestrelke v brazílskom Riu náboj zasiahol nenarodené dieťa

Počas núdzového cisárskeho rezu lekári zistili, že náboj zasiahol dieťa a poškodil mu pľúca a chrbticu.

RIO DE JANEIRO. Arthur sa stal najnovšou obeťou násilia ozbrojených gangov v brazílskom meste Rio de Janeiro, keď bol ešte v maternici svojej matky. Claudineia dos Santos Melová (29) bola už takmer v deviatom mesiaci tehotenstva, keď ju 30. júna zasiahol zablúdený náboj vypálený pri prestrelke v slume na okraji Ria de Janeiro. Počas núdzového cisárskeho rezu lekári zistili, že náboj zasiahol aj Arthura a poškodil mu pľúca a chrbticu. Lekári informovali, že matka je v stabilizovanom stave mimo nebezpečenstva, pričom novorodenec sa húževnato drží života. Tento prípad Brazílčanov šokoval a ešte viac zdôraznil narastajúce násilie páchané strelnými zbraňami v Riu. "Ešte nikdy sme nič také nezažili," povedal v pondelok na tlačovej konferencii Rafael Lopes, hlavný chirurg v nemocnici Moacyra Rodriguesa do Carma, kde Arthur prišiel na svet. Lekári uviedli, že je zázrak, že Arthur ešte žije. Dýcha pomocou prístrojov a v súčasnosti má ochrnuté dolné končatiny - ale lekári dodali, že je ešte priskoro vyhlasovať, či taký ostane navždy. Podľa brazílskej pobočky ľudskoprávnej organizácie Amnesty International došlo v metropolitnej oblasti Ria za posledných 11 mesiacov priemerne k 13 prestrelkám denne. Väčšina sa stala v slumoch na svahoch kopcov na predmestiach Ria. Tieto slumy, nazývané aj favely, ovládajú drogové gangy. V ten istý deň, ako postrelili Melovú, zahynuli vo favele Mangueira, neďaleko legendárneho štadióna Maracaná, matka s dcérou. O život prišli pri vyše trojhodinovej prestrelke medzi políciou a kriminálnikmi. Marlene Mariu da Conceicaovú (76) postrelili vo dverách jej domu. Jej 42-ročná dcéra Ana Cristina da Conceicaová dostala zásah, keď sa snažila pomôcť matke. "Vláda štátu Rio de Janeiro opustila tieto komunity ľudí," povedal Washington Fortunato, líder obyvateľov vo favele Mangueira, na pohrebe žien. Vlani zahynulo počas razií polície alebo policajných kontrol v štáte Rio de Janeiro 920 ľudí. Tento rok bude údaj o takmer 60 percent vyšší. "Dúfame, že žiadna rodina nemusí prechádzať tým, čím my, pretože je to príliš bolestné," uviedol Arthurov strýko Walter de Melo, keď sprevádzal otca dieťaťa, neschopného slova, na zápis dieťaťa.


Prezidentka odobrila novelu o DPH, ktorá má upraviť cezhraničné obchodovanie

Novelou Slovensko prebralo viaceré eurosmernice.

BRATISLAVA. Cezhraničné obchodovanie s tovarom má uľahčiť novela zákona o dani z pridanej hodnoty (DPH) z dielne Ministerstva financií (MF) SR, ktorú odobrila podpisom prezidentka SR Zuzana Čaputová. Preberajú sa ňou viaceré eurosmernice týkajúce sa zdaňovania obchodu medzi členskými štátmi, zjednodušiť sa majú aj určité pravidlá v systéme DPH. Novela zákona sa dotkne platiteľov DPH, ktorí vykonávajú intrakomunitárne transakcie a obchody s tovarom v rámci tzv. call-offstock úpravy, ako aj tých zdaniteľných osôb, ktoré obchodujú s uskladnenou surovou ropou, motorovou naftou a benzínom. Intrakomunitárny obchod predstavuje dodanie alebo nadobudnutie tovaru alebo služby medzi krajinami v Európskej únii (EÚ). "Zmenami a doplnením zákona o DPH dôjde k úprave existujúcich a vytvoreniu nových zákonných pravidiel upravujúcich cezhraničné dodanie tovaru medzi podnikmi v rámci EÚ s cieľom dosiahnutia harmonizovaných pravidiel v Únii v tejto oblasti," priblížil rezort financií. Doteraz totiž neexistovala jednotná právna úprava regulujúca uplatňovanie pravidiel v EÚ v tejto oblasti. "Nejednotným postupom členských štátov z hľadiska DPH tak dochádza k vytváraniu zbytočnej bariéry, ktorá bráni plynulému pohybu tovaru v rámci vnútorného trhu. Harmonizácia a spresnenie pravidiel pri cezhraničných obchodoch zvyšuje stav právnej istoty, čo možno považovať za pozitívny vplyv na podnikateľské prostredie," zdôvodnil rezort financií. Eurosmernica o spoločnom systéme DPH umožňuje, aby členské štáty Únie prebrali do svojej národnej legislatívy oslobodenie od DPH pri transakciách spojených s medzinárodným obchodom. Ide predovšetkým o oslobodenie dodávok tovarov, ktoré sú umiestnené v colných alebo iných skladoch, od dane. Takéto oslobodenie od dane má zavedené viacero členských štátov EÚ. Slovenská republika s účinnosťou od 1. januára 2020 prebrala príslušné dobrovoľné ustanovenia. "Očakáva sa, že navrhovaná právna úprava prinesie pozitívny vplyv na podnikateľské prostredie, pretože umožní ekonomicky relevantné obchodovanie s uskladnenou surovou ropou, motorovou naftou a benzínom na medzinárodných burzách," predpokladá MF SR. Následkom oslobodenia od dane možno taktiež predpokladať zvýšený objem skladovanej surovej ropy na Slovensku. To má prispieť k zlepšeniu energetickej bezpečnosti krajiny. "Zmena bude mať pozitívny vplyv na zvýšenie príjmov prevádzkovateľov takýchto skladov zo skladovacích a k nim pridružených služieb a prinesie výrazné zníženie administratívnej záťaže podnikateľom obchodujúcim s týmito komoditami na medzinárodných burzách," dodalo MF SR.


Facebooku v kauze Cambridge Analytica hrozí polmiliónová pokuta

Spoločnosti Facebook hrozí prvá finančná pokuta za to, že neochránila údaje svojich používateľov.

LONDÝN. Spoločnosti Facebook hrozí prvá finančná pokuta za to, že umožnila firme Cambridge Analytica využívať osobné údaje miliónov používateľov svojej sociálnej siete bez toho, aby o tom vedeli. Informovala o tom v stredu agentúra AP. Britský Úrad komisára pre informácie (ICO), ktorý vyšetruje škandál okolo Cambridge Analytica, v utorok oznámil zámer udeliť Facebooku pokutu 500-tisíc libier (566.000 eur) za to, že neochránil údaje svojich používateľov. Ide o najvyššiu sankciu, akú môže ICO uložiť za porušenie britských zákonov o ochrane údajov. Pre Facebook nepôjde o závažnú pokutu, konštatuje AP s tým, že americká spoločnosť zarobí túto sumu - podľa svojich príjmov za prvý štvrťrok - za približne sedem minút. Bolo by to však prvé hmatateľné potrestanie firmy za škandál, ktorý poškodil jej reputáciu, viedol k dočasnému poklesu hodnoty akcií a prinútil jej šéfa Marka Zuckerberga vypovedať pred Kongresom, hoci inak nemal pre Facebook vážnejšie trvalejšie následky. Cambridge Analytica, londýnska firma financovaná bohatými sponzormi Republikánskej strany, pracovala pred americkými voľbami 2016 pre predvolebný tím Donalda Trumpa a istý čas zamestnávala aj Steva Bannona, ktorý viedol Trumpovu kampaň a neskôr bol poradcom Bieleho domu. Facebook uviedol, že táto firma neoprávnene získala prístup k osobným údajom asi 87 miliónov používateľov sociálnej siete prostredníctvom iného akademického subjektu. Firma tvrdí, že tento počet používateľov bol oveľa nižší. Jej bývalý pracovník a neskorší informátor Christopher Wylie uviedol, že firma sa zameriavala na vytváranie psychografických profilov, ktoré by mohla použiť na ovplyvnenie hlasovania niektorých ľudí. Cambridge Analytica ukončila svoju činnosť v máji. Rozhodnutie ICO nie je zatiaľ konečné. Facebook má možnosť reagovať na závery úradu a ten až potom vydá definitívny verdikt. Facebook čelí v prípade viacerým ďalším vyšetrovaniam v USA i Európe.


Lietadlo smerujúce do Milána sa pre poruchu vrátilo do Budapešti

BUDAPEŠŤ. Let nízkonákladovej spoločnosti Wizz Air smerujúci do talianskeho Milána sa v utorok večer vrátil na Medzinárodné letisku Ferenca Liszta v Budapešti, uviedol v stredu spravodajský server Index.hu. Spoj W6 2335 vzlietol z maďarského hlavného mesta o 20.10 h a nad maďarsko-slovinskými hranicami sa otočil naspäť. Stredisko letovej prevádzky HungaroControl serveru potvrdilo, že posádka 11-ročného lietadla Airbus A320 sa rozhodla vrátiť pre poruchu, avšak nepožiadala o žiadnu pomoc. Lietadlo pristálo v poriadku ešte pred 21.00 h. Náhradný airbus vzlietol o 22.10 h a o 23.40 h pristál na milánskom letisku Malpensa.


Počet turistov výrazne narástol. Ideme dobrým smerom, vraví Érsek

Za prvý štvrťrok tohto roka zaznamenalo ministerstvo veľký nárast turistov.

BRATISLAVA. Ministerstvo dopravy a výstavby (MDV) pracuje na tom, aby sa Slovensko profilovalo ako produkt cestovného ruchu. Za prvý štvrťrok tohto roka zaznamenalo veľký nárast v počte domácich aj zahraničných turistov. Šéf rezortu dopravy Árpád Érsek (Most-Híd) na utorkovej tlačovej konferencii skonštatoval, že Slovensko ide v cestovnom ruchu dobrým smerom. Slovensko za prvý kvartál tohto roka navštívilo podľa Lenky Šprochovej zo sekcie cestovného ruchu MDV 1,3 milióna návštevníkov, čo je nárast takmer o 10 % v porovnaní s rovnakým obdobím minulého roka. "Samozrejme, je tam aj nárast prenocovaní, a to je vyše 2 miliónov," doplnila s tým, že rovnako ide o takmer 10-percentný nárast. Druhý štvrťrok bude podľa nej ešte výraznejší aj vzhľadom na májové majstrovstvá sveta v ľadovom hokeji, ktoré sa konali na Slovensku. Podľa krajín Slovensko v prvom štvrťroku navštívilo najviac turistov z Českej republiky, nasleduje Maďarsko, Nemecko, Poľsko, Ukrajina a v rámci top 10 krajín sa vyskytujú aj Spojené štáty americké. Ministerstvo zároveň chce zistiť jasné ciele návštevníkov na Slovensku. Preto boli identifikované regióny, kam chodí najviac turistov. "Identifikovali sme tri, to sú Bratislava, Košice a Tatry," priblížila Šprochová s tým, že s týmito troma "vlajkovými loďami" by sa rezort chcel zúčastniť na veľtrhoch a výstavách v druhom polroku 2019. Érsek podotkol, že sa vyplatila propagácia Slovenska cez športovcov. Vsadiť na lyžiarku Petru Vlhovú ako tvár zimnej kampane sa podľa neho ukázalo ako správne. Pripomenul tiež, že sa blíži letná olympiáda. "Na vláde bola o tom reč a ja som povedal, že chcem, aby sme aj v Tokiu mali zástupcu ako cestovný ruch," poznamenal minister. Zároveň priblížil, že rezort spolupracuje s oblastnými a krajskými organizáciami cestovného ruchu, kam smerovalo tento rok 6,4 milióna eur na to, aby spropagovali svoj región. Érsek dodal, že je to o 700.000 eur viac ako vlani. "Už tie peniaze majú, môžu s nimi narábať a môžu ich využívať v prospech práve toho cestovného ruchu, čo si myslím, že je dobrá myšlienka a budeme v tomto naďalej pokračovať," ubezpečil. Presadenie dvoch zákonov v parlamente, ktoré sa týkali aj cykloturistiky, považuje rovnako za úspech. "Druhá vec je, že podporujeme medzinárodné výstavy, veľtrhy, čo sa týka turistiky. Bolo ich tento rok 14, ktoré sme podporili. Samozrejme, má to svoju odozvu. Chceme byť na tom trhu, aby sme sa tým zviditeľnili," vyhlásil Érsek. Okrem účasti na veľtrhoch a výstavách realizuje rezort dopravy aj tzv. poznávacie cesty pre novinárov a touroperátorov, a to prioritne pre jednotlivé trhy, ktoré boli zadefinované. Medzi prioritné trhy patrí podľa Šprochovej Česká republika, Poľsko, Maďarsko, Nemecko, Rusko, Ukrajina a zároveň aj Veľká Británia. Do budúcnosti sa rezort dopravy chce zamerať skôr na online marketing ako na tradičné formy propagácie. "Narážam konkrétne na počet veľtrhov a výstav, ktoré sme zredukovali, a naopak tie peniaze chceme efektívne použiť práve do toho online marketingu," ozrejmila Šprochová.


Homola v Maďarsku vybojoval jeden bod

Matej Homola počas víkendu v rámci seriálu TCR získal na okruhu Hungaroring len jeden bod.

BUDAPEŠŤ, BRATISLAVA. Slovenský automobilový pretekár Matej Homola počas uplynulého víkendu v rámci medzinárodného seriálu TCR získal na okruhu Hungaroring neďaleko Budapešti jeden bod. Dvadsaťdvaročný bratislavský rodák síce v sobotňajšej kvalifikácii obsadil štvrté miesto, ale neskôr ho diskvalifikovali a do prvých pretekov odštartoval z poslednej 26. pozície. Po solídnom výkone napokon obsadil poslednú bodovanú 10. priečku a do hodnotenia si pripísal jeden bod. V druhých pretekoch mu patrilo na štarte 24. miesto, finišoval dvanásty. Z víťazstiev v oboch ostrých jazdách sa tešil domáci pilot Attila Tassi, ktorý sa dostal aj na čelo šampionátu so 151 bodmi. Tassi vedie o šesť bodov pred Talianom Robertom Colciagom. Homola je jedenásty so ziskom 45 bodov."Diskvalifikovali ma, pretože moje auto nesúhlasilo s dokumentáciou homologizácie. Uchytenie chladiča bolo iné, ako malo byť. Chyba sa stala na strane Opel Motorsportu, konkrétne tímu Kissling Motorsport, ktorý pripravuje Astry do súťaží," povedal Homola. "Perfektne som si zajazdil v oboch pretekoch. V prvých sa mi darilo predbiehať jedného súpera za druhým, čo je na takomto úzkom okruhu dosť nezvyčajné. Mohol som sa spoľahnúť na pneumatiky aj nastavenie môjho auta. Bod ma potešil. V druhej jazde som to chcel zopakovať, opäť som sa postupne dostával dopredu, no keď sme sa s Huffom zasekli za Cominim, predné pneumatiky už toho mali dosť a nemal som dostatok priľnavosti na odvážnejšie manévre," povedal Homola. Najbližšie kolo sa uskutoční 8. - 9. júla v nemeckom Oscherslebene.Výsledky - medzinárodný automobilový seriál TCR - Hungaroring (Maď.):1. preteky (14 kôl): 1. Attila Tassi (Maď.) Honda Civic Type-R TCR 26:56,484 min, 2. Norbert Michelisz (Maď.) Honda Civic Type-R TCR +0,865 s, 3. Jean-Karl Vernay (Fr.) Volkswagen Golf Gti TCR +1,744,... 10. Matej Homola (SR) Opel Astra TCR +27,8692. preteky (14 kôl): 1. Attila Tassi (Maď.) Honda Civic Type-R TCR 29:20,272 min, 2. Pepe Oriola (Šp.) Seat León TCR +1,861 s, 3. Jens Reno Moller (Dán.) +3,283,... 12. Matej Homola (SR) Opel Astra TCR +18,505Poradie šampionátu (po 6 kolách z 10): 1. Attila Tassi (Maď.) 151 bodov, 2. Roberto Colciago (Tal.) 145, 3. Jean-Karl Vernay (Fr.) 138,... 11. Matej Homola (SR) 45


Paríž Saint Germain zdolal FC Metz na jeho vlastnej pôde

Bundesliga

La Liga

Serie A

Ligue 1

Do štatistík sa zapísal Di Maria a Choupo-Moting.

PARÍž. Futbalisti Paríž Saint Germain zdolali v piatkovom stretnutí 4. kola najvyššej francúzskej súťaže C Metz 2:0. FC Metz - Paríž Saint Germain 0:2 (0:2)Góly: 11. Di Maria (z 11m), 43. Choupo-Moting